Selepas Tubuh Skuad Futsal, JDT Rancang Wujudkan Pasukan Bola Sepak Wanita

Kelab gergasi bola sepak tanah air, Johor Darul Ta’zim (JDT) berkemungkinan besar akan turut sama menghiasi kancah sukan No.1 Malaysia bagi kategori wanita.

Ini selepas pemilik skuad berjulukan Harimau Selatan, DYAM Tunku Ismail Ibni Sultan Ibrahim merangkap Tunku Mahkota Johor (TMJ) mengesahkan pihaknya sedang dalam perancangan untuk mewujudkan pasukan berkenaan menerusi satu ciapan di akaun Twitter peribadinya.

“Ada sesiapa nak main untuk pasukan wanita JDT?” tulis baginda sambil membalas lontaran harapan daripada pemain skuad kebangsaan, Steffi Sidhu agar JDT menubuhkan pasukan wanita sepertimana dilaporkan Flash Sukan.

Dalam perancangan. Ada sesiapa nak main untuk pasukan wanita JDT? https://t.co/0lYrLkZlI8

— HRH Crown Prince of Johor (@HRHJohorII) March 20, 2023

Steffi menjangkakan kewujudan pasukan wanita JDT dapat meningkatkan tahap bola sepak wanita negara ini sesuai dengan tahap profesionalisme dan kejayaan luar biasa yang telah ditampilkan terutamanya menerusi pasukan lelakinya di pelbagai peringkat umur.

Menariknya, pendedahan perancangan untuk mewujudkan pasukan wanita berkenaan hadir selepas JDT menubuhkan skuad futsalnya bagi beraksi dalam Malaysia Premier Futsal League (MPFL) musim ini.

Untuk makluman, selain terlibat dalam bola sepak dan futsal, JDT turut berkecimpung dalam sukan lain bagi mengembangkan lagi jenamanya seperti hoki ais, e-sports dan tinju menerusi penubuhan Pasukan Hoki Ais JDT, Pasukan Esports JDT dan Pasukan Tinju JDT masing-masing.


Hospital Sahkan Hidung Adib Raop Tak Patah Tetapi Dinasihatkan Pakai Topeng Pelindung

Hasil pemeriksaan yang dilakukan oleh pihak hopital, ‘wing-back’ Penang FC, Muhammad Adib Abdul Raop disahkan tidak mengalami kecederaan patah hidung.

Perkembangan ini dimaklumkan sendiri oleh pihak kelab menerusi makluman di pelbagai platform media sosialnya, semalam.

Terdahulu, pemain berusia 22 tahun ini dilaporkan cedera ekoran ditumbuk di bahagian muka ketika mahu meleraikan pergaduhan ketika menentang Terengganu II dalam saingan pramusim, Piala YAB Menteri Besar Terengganu 2022, minggu lalu.

Insiden panas melibatkan pemain-pemain @FCTerengganu II dan @Penang_FC di Stadium Sultan Ismail Nasiruddin Shah malam tadi.Kami mengharapkan insiden seperti ini tidak akan berulang lagi pada masa akan datang. pic.twitter.com/YKRum4DdFX

“Alhamdulillah, sukacita dimaklumkan bahawa hasil pemeriksaan kesihatan yang telah pun dibuat di Island Hospital Pulau Pinang, menunjukkan bahawa Adib Raop tidak mengalami kecederaan patah tulang hidung.”

“Apa yang diperoleh melalui pemeriksaan tersebut adalah, Adib Raop hanya didapati mengalami kerosakan pada bahagian tulang rawan dan luka di bahagian dalam hidung.”

BERITA BERHUBUNG STATUS KECEDERAAN ADIB RAOPArtikel penuh : https://t.co/6FzL1Ns06J#HariaPenangHaria #BolaPenang #PenangFC #OrangKita #Penang2030 pic.twitter.com/NIZJTLgbqc

“Luka berkenaan yang menjadi punca pendarahan tetapi keadaan tersebut sebenarnya masih dalam keadaan yang terkawal.”

“Buat masa ini, Adib Raop telah pun dinasihatkan oleh doktor untuk memakai topeng muka semasa menjalani latihan.” kata kenyataan yang dikeluarkan oleh pihak kelab.

Dimaklumkan, Adib masih memerlukan pemantauan rapi dengan bantuan bantuan ubat bagi memastikan tiada lagi pendarahan semasa dalam proses penyembuhan luka tersebut.


Siri Antarabangsa Belanda: Samuel Lee Lepasi 3 Perlawanan Peringkat Kelayakan

Perseorangan lelaki muda negara, Samuel Lee berjaya melepasi peringkat kelayakan untuk mara ke Pusingan 32 babak undian utama di kejohanan Siri Antarabangsa Belanda 2023.

Pemain bebas (independent) yang bakal menginjak usia 20 tahun ini melepasinya dengan melakar tiga kemenangan dalam tiga perlawanan peringkat kelayakan.

Semuel bermula dengan mencatatkan kemenangan ke atas pemain Jerman, Brian Holtschke dengan skor 21-18, 17-21 dan 21-17 pada pusingan 64 kelayakan.

Kemudiannya, Samuel meneruskan rentak kemenangan pada pusingan seterusnya ke atas pemain Denmark, Marcus Viscovich dengan pungutan mata 17-21, 21-9 dan 21-11.

Akhir sekali, pemain yang menghuni ranking ke-774 dunia ini mengesahkan kemaraannya ke babak utama kejohanan dengan mencatatkan kemenangan ke atas Dominik Kwinta dari Poland dengan skor 17-21, 24-22 dan 21-14.

Pada Pusingan 32, Samuel akan membuat perhitungan dengan pemain Bulgaria yang menghuni ranking ke-219 dunia.

Sementara itu, seorang lagi perseorangan lelaki yang bermula di peringkat kelayakan, Sean Ngu Ze Xi tidak dapat mara ke babak utama apabila tersangkut pada perlawanan terakhir peringkat kelayakan.

Dalam perlawanan itu, Sean yang berusia 19 tahun tumpas kepada pemain tuan rumah yang berada di ranking ke-352, Dennis Koppen secara “straight set” dengan skor 21-14 dan 21-12.

Featured Image: Instagram Samuel Lee


Piala Asia B-20: Hanya Indonesia Pasukan ASEAN Yang Layak Selaku Juara Kumpulan

Skuad muda jiran tetangga, Indonesia menjadi satu-satunya negara dari rantau asia tenggara (ASEAN) yang berjaya melayakkan diri ke pusingan akhir Piala Asia Bawah 20 Tahun (B-20) 2023 selaku juara kumpulan pada peringkat kelayakan.

Indonesia yang berada dalam Kumpulan H serta dipilih sebagai hos muncul juara setelah merekodkan kemenangan bersih ke atas tiga lawannya, Vietnam (3-2), Timor Leste (4-0) dan Hong Kong (5-1).

Sementara itu, Vietnam yang mempunyai 6 mata serta 7 perbezaan gol menjadi pasukan kedua ASEAN layak secara tidak rasminya apabila menghuni tempat pertama dalam kalangan kesemua naib juara peringkat kelayakan.

9⃣ group winners seal their 2023 #AFCU20 spots and will join hosts 🇺🇿 Uzbekistan after a thrilling week of Qualifiers action.

Which top 5⃣ runners-up will join them? pic.twitter.com/IXxoyYMjE4

— #AsianCup2023 (@afcasiancup) September 18, 2022

Bagaimanapun, status sebuah lagi skuad negara jiran tetangga, Thailand berada dalam keadaan 50:50 kerana menghuni tangga kelima dalam kalangan kesemua naib juara – tempat terakhir yang melayakkan diri ke pusingan akhir Piala Asia B-20.

Ini kerana, perlawanan peringkat kelayakan melibatkan Kumpulan H yang terdiri daripada Australia, Iraq, India dan Kuwait akan dilangsungkan pada Oktober kelak. Sekiranya pasukan yang muncul naib juara kumpulan ini meraih 7 mata atau 6 mata disertai dengan 4 perbezaan gol, Thailand secara automatiknya gagal melayakkan diri.

Sementara itu, skuad B-20 negara kendalian Hassan Sazali Waras pula disahkan gagal layak apabila menamatkan saingan Kumpulan E di tempat ketiga. Malaysia berada di kedudukan tersebut dengan kutipan 4 mata hasil daripada merekodkan satu kemenangan, satu seri dan satu kekalahan.

Antara negara ASEAN senasib bersama Malaysia gagal ke pusingan akhir Piala Asia B-20 ini ialah Myanmar, Laos, Filipina, Singapura, Kemboja dan Brunei Darussalam.


Malaysia Masters: Kian Men-Pei Jing Gagal Ke Suku Akhir Buat Kali Ketujuh Berturut-Turut

Beregu campuran bebas (independent) tanah air, Tan Kian Meng dan Lai Pei Jing kini gagal menjejakkan kaki ke peringkat suku akhir buat kali ketujuh berturut-turut dalam kejohanan individu yang disertai mereka pada tahun ini.

Terbaru, kemarau ke peringkat tersebut berlanjutan apabila Kian Meng-Pei Jing yang menghuni tangga ke-17 dunia pada saat ini tumpas dalam Pusingan 32 dalam saingan Malaysia Masters 2023, hari ini.

PERODUA Malaysia Masters 2023 presented by DAIHATSUXD – R32          🇹🇭Supak JOMKOH🏅22 22 🇹🇭Supissara PAEWSAMPRAN🏅          🇲🇾TAN Kian Meng20 20 🇲🇾LAI Pei Jing

— BWFScore (@BWFScore) May 24, 2023

Dalam pertarungan tersebut, Kian Meng-Pei Jing tumpas kepada beregu No.2 Thailand, Supak Jomkoh dan Supissara Paewsampran secara “straight set” menerusi skor 20-22 dan 20-22 dalam tempoh 44 minit permainan.

Untuk makluman, ini merupakan kekalahan pertama dialami Kian Meng-Pei Jing selepas mencatatkan dua kemenangan berturut-turut ke atas Supak-Supissara dalam saingan Jelajah Akhir Dunia BWF dan All England pada tahun lalu.

Sebagai rekod, selain gagal ke peringkat suku akhir, Kian Meng-Pei Jing hanya melakar kemaraan sebanyak dua kali sahaja daripada tujuh kejohanan setakat ini ke Pusingan 16.

Dua kejohanan terbabit adalah ketika beraksi dalam saingan Indonesia Masters dan All England pada penghujung Januari dan pertengahan Mac lalu masing-masing.


Sarawak Tuan Rumah SUKMA 2024, Kelantan Tahun 2028

Pengerusi Jawatankuasa Tertinggi Sukan Malaysia (SUKMA) merangkap Menteri Belia dan Sukan, YB Hannah Yeoh mengumumkan Sarawak dipilih sebagai tuan rumah SUKMA edisi seterusnya yang dijadualkan berlangsung pada tahun 2024.

Perkembangan itu hadir selepas Jawatankuasa Tertinggi Sukan Malaysia secara bersetuju memilih negeri terbabit dalam mesyuarat yang berlangsung pada hari ini.

Difahamkan pemilihan Sarawak selaku tuan rumah adalah berpandukan kepada persetujuan ahli-ahli untuk memperkenalkan sistem penggiliran tuan rumah secara berselang seli setiap dua tahun di antara Majlis Sukan Negara (MSN) dan negeri-negeri.

Selepas giliran Sarawak, temasya SUKMA pada tahun 2026 akan dianjurkan oleh MSN. Manakala Kelantan pula telah bersetuju untuk menerima tanggungjawab selaku tuan rumah SUKMA 2028 untuk memberikan mereka tempoh persiapan yang lebih panjang.

Rasional sistem penggiliran tuan rumah itu bertujuan untuk mengurangkan bebas Kerajaan Persekutuan bagi memberikan bantuan kewangan kepada negeri-negeri yang meliputi peruntukan pembinaan dan naik taraf infrastruktur sukan, kos penganjuran dan juga pembiayaan program persediaan atlet-atlet di peringkat negeri.

Featured Image: Majlis Sukan Negara


Belanjawan 2021: RM19 Juta Untuk Memantapkan Amalan Gaya Hidup Sihat

Kerajaan pada hari ini mengumumkan peruntukan sebanyak RM19 juta bagi melaksanakan Agenda Nasional Malaysia Sihat dalam sesi pembentangan Belanjawan 2021.

Perkara itu dibentangkan oleh Menteri Kewangan, YB Tengku Dato’ Sri Zafrul Tengku Aziz di Dewan Rakyat, hari ini.

Ini bertujuan memantapkan amalan gaya hidup sihat demi mengurangkan risiko menghidapi penyakit diabetes, hipertensi dan obesiti.

Selain itu, kerajaan turut mengumumkan peruntukan sebanyak RM28 juta untuk melaksanakan program MyFit, Hari Sukan Negara dan Program Inspire bagi komuniti OKU.


Sukan Komanwel: Ng Tze Yong Ke Final, Bekas Pemain No.1 Dunia Tumbang Sekali Lagi

Pemain badminton muda negara, Ng Tze Yong berhasil menempatkan dirinya ke pentas akhir acara badminton (individu) di temasya Sukan Komanwel Birmingham 2022.

Atlet berusia 22 tahun ini menempa kemaraan tersebut dengan menumpaskan bekas pemain No.1 dunia dari India, Srinkanth Kidambi di peringkat separuh akhir, sebentar tadi.

Dalam perlawanan tersebut, Tze Yong mencetak kemenangan menerusi tiga set permainan yang berakhir dengan keputusan 13-21, 21-19 dan 21-10.

SF#MAS🇲🇾 Ng Tze Yong def. #IND🇮🇳 Kidambi Srikanth 13-21 21-19 21-10#DemiMalaysia #BadmintonMalaysia pic.twitter.com/BF4Z7ZqOQH

— BAM (@BA_Malaysia) August 7, 2022

Untuk makluman, ini merupakan kali kedua berturut-turut Tze Yong berjaya menumpaskan pemain India yang berusia 29 tahun di pentas antarabangsa.

Kemenangan pertama digapai oleh Tze Yong ketika beraksi dalam perlawanan akhir mewakili pasukan Malaysia dalam acara badminton berpasukan campuran di temasya yang sama.

Ketika itu, Tze Yong turut mencetak kemenangan menerusi tiga set permainan yang berakhir dengan skor 21-19, 6-21 dan 21-16. Kemenangan Tze Yong itu membantu Malaysia meraih pingat emas dalam acara tersebut.

Sementara itu, di peringkat akhir badminton (individu) yang dijadualkan berlangsung pada petang esok (waktu Malaysia), Tze Yong akan turun berhadapan pemain No.1 India merangkap No.10 dunia, Lakshya Sen.

Featured Image: Badminton Association of Thailand


Kelantan Umum Bekas Bek Kanan La Liga Sebagai Pemain Import Ke-6

Pasukan yang dimiliki oleh ahli perniagaan dan pelabur tempatan, Norizam Tukiman iaitu Kelantan FC tampil mengumumkan tambahan seorang lagi pemain import bagi mengharungi saingan Liga Malaysia 2023.

Menerusi satu makluman, bekas bek kanan yang pernah beraksi dalam kancah La Liga, Miguel Angel Garrido Cifuentes atau lebih mesra dengan nama panggilan Cifu disahkan menjadi milik skuad berjulukan The Red Warriors itu.

“Kelantan Football Club mengucapkan selamat datang kepada Miguel Cifuentes ke skuad The Red Warriors.”

Selamat datang ke Kota Bharu, Cifu!

Miguel Ángel Garrido Cifuentes lebih dikenali sebagai Cifu, mempunyai pengalaman dalam dunia bola sepak di Sepanyol. Beliau juga pernah bermain dengan beberapa pasukan besar di La Liga. pic.twitter.com/CyHmCWq4hC

— TRW KELANTAN FC (@kelantanfc_trw) February 14, 2023

“Beliau akan bersama pasukan dalam saingan Liga Super Malaysia 2023.” tulis kenyataan alu-aluan kelab kepada pemain berusia 32 tahun tersebut.

Seperti dinyatakan di atas, bek kanan merupakan posisi yang dominan dan seringkali dimainkan oleh Cifu bersama kelab-kelan yang disertainya sebelum ini. Namun, pemain yang memiliki ketinggian 1.73 meter (m) ini turut berkemampuan untuk bermain sebagai sayap kanan.

Untuk makluman semua, ini merupakan kali pertama dalam karier bola sepak Cifu beraksi di luar negara dan benua kelahirannya.

Sebelum ini, kariernya hanya bertumpu di Sepanyol bersama Torellano Illice, Orihuela, Elche, Girona, Malaga, Albacete dan Ibiza.

Sebagai rekod, Cifu menjadi pemain import keenam yang diikat oleh Kelantan pada jendela perpindahan kali ini.

Sebelum ini, kelab berpangkalan di pantai timur semenanjung ini telah mendapatkan Christian Rontini, Mario Aques, Nuha Marong Krubally, Kim Ming-kyu dan Kang Eui-chan.


Hanya Semusim Bersama JDT, Abimanyu Dijual Kepada Persija Dengan Harga Lumayan

Jodoh bintang muda Indonesia, Syahrian Abimanyu bersama pasukan gergasi bola sepak Malaysia, Johor Darul Ta’zim (JDT) nampaknya hanya bertahan selama semusim sahaja.

Menerusi makluman oleh pelbagai platform media sosial skuad Harimau Selatan, pemain tengah berusia 22 tahun itu akan menyertai pasukan yang beraksi dalam saingan Liga 1 Indonesia, Persija Jakarta.

Baca: Syahrian Abimanyu Pemain No.6 Dengan Kebolehan Hantaran Jauh Persis Pirlo

JDT & PERSIJA REACH AGREEMENT OVER ABIMANYU TRANSFER Johor Darul Ta'zim FC have agreed on an undisclosed transfer fee for Syahrian Abimanyu to join Persija Jakarta. [1/2] pic.twitter.com/S5gHL9w2In

Dimaklumkan, JDT telah mencapai kata sepakat mengenai yuran perpindahan yang ditawarkan oleh Persija Jakarta untuk membolehkan mereka mendapatkan khidmat Abimanyu.

Difahamkan yuran yang ditawarkan oleh skuad yang terkenal dengan julukan Macan Kemayoran itu cukup lumayan namun ianya tidak didedahkan oleh JDT di laman sosialnya.

Sebagai rekod, Abimanyu sekadar berhasil meraih dua penampilan bersama JDT dalam saingan Liga Malaysia 2021.

Untuk makluman semua, JDT menandatangani Abimanyu daripada Madura United pada awal tahun 2020. Sejurus sahaja menandatangani pemain ini, JDT meminjamkan pemain ini kepada Newcastle Jets yang beraksi dalam saingan Liga Australia selama setengah musim.

Featured Image: JOHOR Southern Tigers


Euro 2020: Pemain Chelsea & Man City Paling Ramai di Pentas Separuh Akhir

Pemain-pemain kelab yang beraksi dalam kancah Liga Perdana Inggeris (EPL) dan final Liga Juara-Juara UEFA (UCL), Chelsea dan Manchester City muncul paling ramai mara ke pentas separuh akhir Euro 2020.

Kejohanan Euro kali ini menyaksikan skuad kebangsaan Itali, Sepanyol, Denmark dan England menempa kemaraan ke pentas separuh akhir dengan bergaya selepas menumpaskan lawan masing-masing di peringkat suku akhir.

Pada peringkat awal, seramai 17 pemain Chelsea yang dipanggil untuk menyertai skuad kebangsaan masing-masing manakala Man City pula adalah seramai 14 orang.

Berdasarkan penelitian yang dibuat, daripada empat pasukan semi-finalis, England dan Sepanyol muncul pasukan yang paling banyak menggunakan pemain daripada Chelsea dan Man City. England menggunakan 7 pemain (4 Man City, 3 Chelsea) manakala Sepanyol menggunakan 5 pemain (4 Man City, 1 Chelsea).

Berikut adalah senarai pemain Chelsea dan Man City serta apa yang dilakukan oleh mereka bersama skuad kebangsaan masing-masing setakat ini:

Pertahanan Chelsea berusia 25 tahun ini merupakan individu penting di barisan pertahanan bertiga Denmark pada kempen Euro kali ini. Setakat ini, Christensen telah beraksi dalam kelima-lima perlawanan serta menjaringkan gol rembatan padu ketika menentang Rusia pada saingan peringkat Kumpulan B.

Daripada lima perlawanan, pemain tengah berusia 22 tahun ini telah melakukan 3 penampilan ketika bertemu Croatia, Scotland dan Ukraine. Daripada segi sumbangan terhadap pasukan, Mount telah mencipta satu ‘assist’ kepada Henderson menerusi sepakan sudut yang dilakukannya ketika menentang Ukraine.

Bek kanan berusia 21 tahun ini hanya diturunkan sekali ketika menentang Scotland pada perlawanan kedua peringkat Kumpulan D. Perlawanan tersebut berakhir dengan keputusan seri tanpa jaringan. Pengurus England, Gareth Southgate lebih gemar menurunkan Kyle Walker atau Kieran Trippier untuk beraksi di posisi bek kanan atau wing-back kanan.

Setakat 5 perlawanan yang telah dilalui oleh England, pertahanan berusia 24 tahun ini belum melakukan sebarang penampilan dalam kejohanan Euro kali ini. Lebih malang, baru-baru ini dia terpaksa menjalani kuarantin kerana menjadi kontak rapat kepada Billy Gilmour selepas perlawanan antara England dan Scotland. Perkara ini menyebabkan bek kiri ini terlepas perlawanan menentang Republik Czech.

Pemain kelahiran Brazil yang bermain untuk skuad kebangsaan Itali ini menjadi nadi utama terutamanya di bahagian tengah dalam sistem permainan yang diterapkan oleh pengurus, Roberto Mancini. Setakat ini, Jorginho beraksi dalam kesemua perlawanan yang membawa Itali mara ke pentas separuh akhir.

Emerson lebih banyak memanaskan bangku simpanan namun setakat ini dia telah melakukan 2 penampilan pada kejohanan Euro 2020. Penampilan pertamanya ketika turun menentang Wales pada perlawanan terakhir peringkat Kumpulan A. Penampilan keduanya hadir sebagai pemain gantian kepada Spinazzola ketika Italy menentang Belgium pada suku akhir.

Kapten pasukan Chelsea dan Sepanyol, Cesar telah merekodkan 3 penampilan setakat ini. Bek kanan ini diturunkan buat pertama kali ketika menentang Slovakia pada perlawanan akhir peringkat Kumpulan E dan disusuli dengan perlawanan pusingan ke-16 dan suku akhir. Bukan sahaja membantu di barisan pertahanan, Azpilicueta turut merekodkan satu gol ketika menentang Croatia.

Pertahanan tengah berketinggian 1.88 meter ini merupakan tonggak utama England di Euro 2020. Setakat ini, dia bermain dalam kelima-lima perlawanan buat skuad Three Lions. Kehadirannya turut membantu Englad menjadi satu-satunya pasukan yang belum mencatatkan sebarang bolos pada kempen Euro kali ini.

Daripada 5 perlawanan yang telah dilalui oleh England, Kyle Walker beraksi dalam empat perlawanan. Pertahanan berusia 31 tahun ini hanya tidak diturunkan ketika England menentang Scotalnd. Merupakan pilihan utama Gareth Southgate di posisi bek kanan atau bek tengah kanan.

Pemain muda ini menjadi taruhan utama Gareth Southgate pada dua perlawanan awal peringkat Kumpulan D bertemu Croatia dan Scotland. Bagaimanapun, dia tidak disenaraikan pada perlawanan ketiga kerana Southgate bimbang Foden mengutip kad kuning kedua sekaligus akan diggantung pada perlawanan pusingan ke-16. Namun, selepas daripada itu, Foden hanya memanaskan bangku simpanan sahaja ketika England menentang Jerman dan Ukraine baru-baru ini.

Bintang utama England pada kejohanan Euro 2020. Beraksi di posisi sayap atau penyerang kiri, Sterling bukan sahaja bermain dalam kelima-lima perlawanan setakat ini malahan turut menjaringkan 3 gol dan satu ‘assist’ bersama skuad Three Lions.

Daripada 5 perlawanan yang telah dilalui oleh Sepanyol, Rodri yang beraksi di posisi ‘defensive midfielder’ turut menjadi pilihan Luis Enrique sebagai tonggak utama pasukan dengan merekodkan penampilan sebanyak empat kali. Dia hanya memanaskan bangku simpanan ketika Sepanyol turun menentang Slovakia.

Sepertimana rakan sepasukannya, John Stone yang menjadi tonggak utama England, begitu juga Laporte bersama skuad La Furia Roja. Laporte merupakan salah seorang pemain penting di dalam pasukan bimbingan Luis Enrique dengan diturunkan dalam kelima-lima perlawana setakat ini. Malahan dia turut menyumbang satu gol ketika Sepanyol berpesta jaringan ketika menentang Slovakia.

Pemain yang boleh dikatakan cukup versatil di bahagian serangan. Tampil dalam kesemua lima perlawanan setakat ini tetapi apa yang paling menarik mengenai Ferran adalah posisinya bersama skuad kebangsaan Sepanyol. Setakat ini, dia telah diturunkan untuk bermain di posisi sayap kanan (utama), sayap kiri serta penyerang tengah. Dan versatiliti itu tidak menghalangnya untuk membantu pasukan dengan menjaringkan 2 gol dan 1 ‘assist’ setakat ini.


Arif Aiman Rangkul 3 Anugerah Di ABK22

Penyerang muda Johor Darul Ta’zim (JDT), Arif Aiman Hanapi berjaya merangkul tiga anugerah pada majlis Anugerah Bola Sepak Kebangsaan 2022 (ABK22) yang diadakan secara virtual, semalam.

Pertamanya, dengan persembahan yang cemerlang dan konsisten sepanjang musim ini, pemain berusia 20 tahun ini berjaya mempertahankan anugerah Pemain Paling Bernilai (MVP) yang dimenanginya pada musim lalu.

Keduanya, Arif turut dinobatkan serta mempertahankan anugerah Penyerang Terbaik hasil daripada menjaringkan 8 gol serta 16 ‘assist’ pada musim ini.

Bagi anugerah ini, Arif merangkul anugerah ini dengan mengatasi dua lagi calon, Faisal Halim (Terengganu FC) dan Darren Lok (PJ City FC).

Ketiganya, pemain kelahiran Pahang ini turut memenangi dan mempertahankan Anugerah Pemain Muda Terbaik dengan mengetepikan dua pencabarnya, Azam Azmi Murah (Terengganu FC) dan Mukhairi Ajmal (Selangor FC).

Sementara itu, bagi anugerah yang lain, pemenang-pemenangnya adalah seperti berikut:

Jurulatih Terbaik: Nafuzi Zain (Terengganu FC)

Pertahanan Terbaik: Shahrul Saad (JDT)

Pemain Tengah Terbaik: Afiq Fazail (JDT)

Pemain Import Terbaik: Fernando Forestieri (JDT)

Penjaga Gol Terbaik: Ahmad Syihan (Negeri Sembilan FC)

Penjaring Terbanyak Liga Super 2022: Bergson da Silva (JDT)

Penjaring Terbanyak Liga Premier 2022: Abu Kamara (Kuching City FC)

Penjaring Terbanyak Tempatan Liga Premier 2022: Nurshamil Abd Ghani (Kelantan FC)

Gol Terbaik Liga Malaysia: Mukhairi Ajmal (Selangor FC)

Anugerah Fair Play: PJ City

Untuk makluman semua, seramai 386 daripada 667 pemain telah disenarai pendek berdasarkan penampilan bersama pasukan masing-masing sebelum dibawa ke Jawatankuasa Saringan ABK22 yang mengundi 10 pemain terbaik mereka dalam setiap kategori.

Para pemain dipilih dalam setiap kategori mengikut posisi yang didaftarkan oleh pasukan masing-masing.

Manakala para penyokong pula berpeluang untuk mengundi FAN XI dan berikut adalah keputusan undian FAN XI:

Featured Image: JOHOR Southern Tigers


Dr. Mohd Daud Jadi Pemilik Baharu Kedah Darul Aman FC?

Adakah tokoh dan pakar kewangan Islam, Tan Sri Dr. Mohd Daud Bakar tidak lagi berperanan sebagai penaung (patron) bagi Kedah Darul Aman Football Club?

Sebaliknya, peranan beliau bersama skuad berjulukan Sang Kenari itu ke tahap yang lebih tinggi iaitu sebagai pengerusi dan pemilik baharu bagi kelab berkenaan.

Kejutan itu diumumkan sendiri olehnya ketika berucap dalam majlis pelancaran jersi sebuah pasukan yang berpangkalan di selatan Thailand, Pattani FC, semalam.

“Saya Dr. Mohd Daud Bakar, pengerusi dan pemilik Kedah Darul Aman FC,” katanya memulakan bicara di dalam majlis berkenaan yang turut disiarkan secara langsung di laman sosial milik kelab terbabit.

Beliau turut menyambung ucapannya itu dengan menjemput Pattani FC yang beraksi dalam saingan Thai League 3 untuk beraksi dalam satu perlawanan persahabatan di Stadium Darul Aman, Alor Setar, Kedah.

Pada masa yang sama beliau turut berharap agar pasukannya dapat bertandang ke wilayah berkenaan beraksi menentang skuad berjulukan The Queen Cannons ini pada masa hadapan.

Sebelum mengakhiri ucapannya, beliau turut mengucapkan selamat maju jaya kepada pasukan berkenaan dalam mengharungi saingan bola sepak musim ini.

Bagaimanapun, setakat artikel ini ditulis, tiada sebarang makluman rasmi di laman sosial milik Kedah Darul Aman mengenai jawatan baharu dan pemilikan baharu Dr. Mohd Daud Bakar.

Seperti kita sedia maklum, Kedah Darul Aman FC yang diuruskan sepenuhnya oleh Darulaman Football Club Sdn. Bhd.

Syarikat yang menguruskan kelab ini pula dipegang sahamnya sebanyak 80% oleh Menteri Besar Kedah Incorporated (MBI) dan bakinya pula sebanyak 20% dimiliki oleh Persatuan Bola Sepak Kedah (KFA).

Manakala, Dr. Mohd Daud Bakar pula diumumkan sebagai patron bagi skuad Hijau Kuning oleh Presiden KFA, Dato’ Seri Muhammad Sanusi Md Noor merangkap Menteri Besar Kedah sekitar November 2021.


Kejohanan Berbasikal Trek Dunia: Shah Firdaus, Fadhil Zonis Berlumba Tanpa Coach John

Dua pelumba basikal trek negara, Muhammad Shah Firdaus Sahrom dan Muhammad Fadhil Mohd Zonis akan beraksi tanpa kehadiran ketua jurulatih, John Beasley di Kejohanan Berbasikal Trek Dunia 2021.

Menurut laporan portal akhbar berbahasa inggeris, New Straits Times, hal ini kerana jurulatih kelahiran Australia itu akan menghadapi masalah untuk pulang ke negaranya sekiranya turut serta dalam kejohanan yang berlangsung di Roubaix, Perancis tersebut.

Disebabkan hal itu, Coach John terpaksa melupakan hasrat ke Perancis bagi menemani Shah dan Fadhil. Sebaliknya, dia pulang ke negaranya dan sedang menjalani kuarantin pada ketika ini. Difahamkan, kepulangan Coach John ke Australia ini adalah pertama kali sejak Jun lalu.

“Pengembara dari Eropah tidak dibenarkan masuk ke Australia, dan tiada tiket pulang (untuk saya). Saya juga tidak dapat kembali ke Kuala Lumpur kerana visa saya sudah tamat tempoh. Ia hanya akan diperbaharui bersama kontrak baharu saya,” katanya dipetik daripada portal tersebut.

“Disebabkan saya tidak ke Perancis, saya mempunyai masa untuk merangka program skuad kebangsaan yang baharu.”

“Penolong saya Harnizam Basri dan ahli fisiologi Chee Lee Ming akan menemai pelumba-pelumba di Perancis. Kedua-duanya telah bersama saya sejak sekian lama, dan saya tahu mereka akan melakukan yang terbaik untuk membantu Shah dan Fadhil mengatasinya,”

“Saya akan berhubung rapat dengan mereka, jadi tidak timbul sebarang masalah besar.” tambahnya lagi.

Artikel Berkaitan: Fadhil Zonis Sasar Catat Masa Bawah Seminit

Untuk makluman semua, Shah yang beraksi di pentas Sukan Olimpik pada Ogos lalu akan menyertai dua acara di kejohanan ini iaitu pecut dan keirin individu.

Manakala, Fadhil pula akan menyertai tiga acara iaitu pecut, keirin dan ujian masa 1 kilometer (km).

Sebagai tambahan, kejohanan ini akan berlangsung bermula 20 hingga 24 Oktober hadapan di Velodrome Couvert Regional Jean-Stablinski atau dikenali sebagai Le Stab.


Rakyat United Sukar Bersaing Guna Pemain ‘Amatur’ – Coach Satia

Bekas pengendali Selangor, B. Satiananthan merasakan Rakyat United FC bakal menghadapi kesukaran untuk bersaing dalam kancah Liga Malaysia dengan sekadar mempertaruhkan pemain amatur.

Terdahulu, Rakyat United yang dikatakan akan menggantikan Felda United FC dalam saingan Liga Malaysia mengumumkan mahu merekrut pemain untuk beraksi dalam saingan Liga Super atau Liga Premier 2021.

Mereka dengan beraninya mahu membina skuad utama dengan adunan dua pemain remaja, dua pemain berusia 30 tahun ke atas, dua pemain berusia 50 tahun ke atas dan enam pemain berusia antara 18 hingga 29 tahun.

Selain itu, mereka turut mahukan dua orang pemain kaum cina, dua pemain kaum india, dua orang pemain berketurunan orang asli serta masing-masing dua pemain bumiputera dari Sabah dan Sarawak.

Jika anda mempunyai bakat bermain bola sepak tetapi tidak mempunyai peluang? Ingin menjadi sebahagian dari Rakyat United? Sertai kami! #AreYouRakyat #ForMalaysiansByMalaysians pic.twitter.com/E2RIkfSXKK

“Saya tidak nampak keupayaan pasukan tersebut jika mereka memberi peluang kepada pemain yang tidak pernah bermain dalam kancah profesional. Kalau mereka tetap bersaing menggunakan pemain amatur, itu malapetaka bagi mereka.

“Apabila dapat pemain yang dibayar gaji dengan murah dan mungkin tak ada pengalaman, mereka akan gagal bersaing sehingga berada dalam kelompok pasukan tercorot.” ujarnya seperti dipetik daripada Sinar Harian.

Satiananthan yang mesra dengan panggilan Coach Satia melihat ianya sebagai satu perancangan yang kurang rapi oleh Rakyat United. Pihak pengurusan kelab seharusnya mendapatkan pandangan daripada individu yang berpengalaman dalam kancah bola sepak tempatan.

“Sudah semestinya mereka tidak mahu perkara itu berlaku dalam tahun pertama pada saingan Liga-M. Malah, mana ada pengurusan yang mahukan pasukan mereka tercorot dan asyik kalah.

“Semua ini kena buat perancangan yang lebih rapi. Jangan main cakap saja dan mereka perlu tanya orang yang dah lama terlibat dalam bola sepak untuk mendapatkan pandangan,” katanya lagi.

Setakat ini, belum ada sebarang kata putus daripada Persatuan Bolasepak Malaysia (FAM) selaku pemberi lesen kebangsaan dan pengendali liga, Liga Bolasepak Malaysia (MFL) samada Rakyat United disahkan bersaing dalam kancah Liga Super atau Liga Premier 2021.


Ranking BWF: ‘Semi-Finalist’ Saingan Itali Rekod Peningkatan 11 Anak Tangga

Kemaraan perseorangan wanita bebas (independent) negara, Goh Jin Wei ke pentas separuh akhir dalam Cabaran Antarabangsa Itali 2022 memberikan peningkatan yang agak mendadak terhadap kedudukan ranking dunianya.

Menerusi kemaskini terbaru oleh Persekutuan Badminton Dunia (BWF) pada hari ini, Jin Wei merekodkan peningkatan 11 anak tangga sekaligus meletakkannya di kedudukan ke-70 dunia bagi minggu ke-23.

Sebagai rekod, ini merupakan kedudukan tertinggi diraih oleh Jin Wei selepas menjunam ke tangga ke-94 dunia sekitar awal Januari 2020.

Untuk makluman semua, perjalanan Jin Wei dalam saingan Cabaran Antarabangsa Itali terhenti setakat peringkat separuh akhir apabila dia mengalami kekejangan yang memaksanya untuk menarik diri, pada minggu lalu.

Minggu ini, Jin Wei akan mengambil bahagian dalam satu lagi kejohanan bertaraf “International Challenge” iaitu Denmark Masters 2022.

Di kejohanan ini, Jin Wei akan memulakan kempen dengan menentang pemain India yang menghuni ranking ke-101 dunia, Tanya Hemanth di Pusingan 32.

Featured Image: Badminton Association of Thailand


Legenda Arsenal Kemudi Kelab ‘Adik’ Kepada Chelsea

Kelab Ligue 1, RC Strasbourg milik konsortium yang diketuai Todd Boehly mengumumkan perlantikan legenda Arsenal, Patrick Vieira selaku pengurus baharu mereka dengan kontrak selama tiga tahun, awal pagi tadi.

Pengumuman itu hadir menerusi kenyataan yang disiarkan di laman sesawang rasmi kelab dan dikongsikan melalui pelbagai media sosial skuad berjulukan Les Bleu et Blanc itu.

Memetik kenyataan tersebut, Presiden RC Strasbourg, Marc Keller berasa amat gembira dengan kehadiran Vieira dan percaya dengan kemampuan pengendali berusia 47 tahun itu.

“Saya mengalu-alukan (kehadiran) Patrick Vieira, yang saya kenali sejak di pasukan kebangsaan Perancis; Saya berasa sangat gembira dapat mengalu-alukan kehadirannya di Strasbourg,”

🤝 𝐏𝐚𝐭𝐫𝐢𝐜𝐤 𝐕𝐢𝐞𝐢𝐫𝐚 𝐧𝐨𝐦𝐦𝐞́ 𝐞𝐧𝐭𝐫𝐚𝐢̂𝐧𝐞𝐮𝐫 𝐝𝐮 𝐑𝐚𝐜𝐢𝐧𝐠 𝐂𝐥𝐮𝐛 𝐝𝐞 𝐒𝐭𝐫𝐚𝐬𝐛𝐨𝐮𝐫𝐠 𝐀𝐥𝐬𝐚𝐜𝐞

Patrick Vieira (47 ans) s’est engagé aujourd’hui pour trois ans en faveur du Racing Club de Strasbourg Alsace, dont il devient l’entraîneur.

— Racing Club de Strasbourg Alsace (@RCSA) July 2, 2023

“Dia menepati kriteria yang kami cari; seorang pengendali yang mempunyai pengalaman di peringkat antarabangsa, dan yang juga mempunyai pengetahuan yang baik tentang Ligue 1 dan pemain muda di dalam liga.” ujar Keller dalam kenyataan yang sama.

Pada Mac lalu, Vieira disahkan berpisah dengan kelab Liga Perdana Inggeris (EPL), Crystal Palace selepas skuad berjulukan The Eagles itu gagal mencapai sebarang kemenangan dalam 11 perlawanan berturut-turut.

Kehadirannya di Strasbourg dilihat sebagai kembalinya seorang legenda ke tanah air selepas pernah membimbing OGC Nice dalam saingan Ligue 1 selama tiga tahun sehingga Disember 2021.

Untuk makluman, konsortium yang membeli Chelsea pada tahun lalu, BlueCo telah membeli saham majoriti RC Strasbourg secara tidak langsungnya menjadikan kelab yang bersempadan dengan Jerman itu sebagai adik-beradik dengan The Blues.

Suatu masa dahulu, RC Strasbourg merupakan kelab yang merekrut legenda Kedah dan Malaysia, Akmal Rizal Ahmad Rakhli menjadi sebahagian daripada pemain akademi mereka sebelum penyerang tersebut kembali ke pangkuan skuad Sang Kenari.

Featured Image: Racing Club de Strasbourg Alsace


Melaka United Belanja RM1 Juta Sebulan – Akan Dikurangkan Serendah RM350,000 Musim Depan

Pasukan yang disekat daripada beraksi dalam saingan Piala Malaysia 2022 ekoran masalah tunggakan gaji terhadap pemain dan pegawainya, Melaka United FC berbelanja sebanyak RM1 juta bagi setiap bulan, dedah portal Melaka Hari Ini.

Justeru, bagi mengelakkan berulangnya kemelut gaji, skuad berjulukan Hang Tuah ini akan mengurangkan perbelanjaan bulanannya menjadi sekitar RM350,000 hingga RM400,000 sahaja sebulan pada musim hadapan.

Pada masa yang sama, Presiden Persatuan Bola Sepak Melaka (MUSA), Datuk Wira Nur Azmi Ahmad memaklumkan segala hutang tertunggak dapat dibayar sebelum bermulanya saingan musim 2023 agar Melaka United dapat terus beraksi dalam kancah Liga Malaysia.

“Saya berjanji dengan penyokong walaupun kita terpaksa terima hakikat terlepas Piala Malaysia musim ini berikutan kemelut tunggakan gaji yang berlaku.

“Saya juga akan pastikan pada musim 2023, kita akan menjadi lapan pasukan terbaik dan seterusnya layak secara automatik beraksi dalam Piala Malaysia musim depan.

“Insya-Allah kita masih ada masa untuk selesaikan segala tunggakan gaji, begitu juga dengan tunggakan Lembaga Hasil Dalam Negeri (LHDN) dan Kumpulan Wang Simpanan Pekerja (KWSP) berjumlah lebih RM600,000,” katanya dalam sidang media selepas Kongres Luar Biasa MUSA, semalam, seperti dilaporkan portal terbabit.

Dalam satu laporan lain oleh Melaka Hari Ini, Nur Azmi turut memaklumkan MUSA akan mengambil alih semula Melaka United daripada syarikat pengeluar sarung tangan, KenTeam Sdn Bhd.

Jelasnya, perkara tersebut akan dibincangkan secara terperinci bersama Yang di-Pertua Negeri Melaka Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali dalam masa yang terdekat.

Selepas ini, 60% pegangan saham itu akan dipecahkan kepada empat syarikat swasta yang baharu tanpa melibatkan KenTeam. Manakala baki 40% saham lagi dimiliki oleh MUSA.

Sebagai rekod, KenTeam menjadi pemilik Melaka United selepas memiliki 70% saham selepas menandatangani perjanjian persefahaman (MoU) sekitar April 2021.

Featured Image: Melaka United Soccer Association


Kelab Komuniti Kerteh FC Tambah Satu Lagi ‘Income Stream’ Dengan Jual Beras Import

Kelab bola sepak komuniti yang berpangkalan di Terengganu iaitu Kelab Bola Sepak Kerteh (Kerteh FC) melakukan pelbagai inisiatif dan jalinan kerjasama untuk menjana pendapatan bagi memastikan kelangsungan kelab.

Menerusi cabang perniagaan makanan dan minuman mereka iaitu Kerteh FC F&B, mereka telah mengeluarkan beberapa produk seperti maruku, kambing perap, bahulu dan cocoa spread untuk dijual.

Selain itu, Kerteh FC turut mengadakan kerjasama dan kolaborasi dengan pelbagai syarikat Industri Kecil dan Sederhana (IKS) seperti Gadis Baker, Kalislab, Kerepek Ralit dan Warung Pok Nong untuk mendapatkan keuntungan bersama menerusi produk yang dijual.

Terbaru, kelab yang beraksi dalam saingan divisyen empat (Liga M4) bola sepak tanah air ini mengumumkan satu lagi kerjasama baharu bersama syarikat IKS, Yacob Tahir Enterprise untuk menjual Beras Premium Super Import Cap Buah-Buahan.

“Sebelum ini pasaran Beras Cap Buah-Buahan kami hanyalah tertumpu di daerah Setiu, Besut, Bachok dan Pasir Putih sahaja.

“Dengan kerjasama bersama Kerteh FC ini, ianya dapat menambahkan lagi keyakinan kami bahawa kerjasama ini akan membawa jenama beras kami ke pasaran yang lebih luas capaiannya selepas ini,” kata Ketua Pegawai Eksekutif Yacob Tahir Enterprise Sdn Bhd, Mohamad Adam Suffian Yacob.

Baca: Kerteh FC Ambil Iktibar & Pengajaran Daripada Pasukan-Pasukan Yang Terkubur

Sementara itu, Pengerusi Kerteh FC, Mohd Razeman Mat Nashim menyatakan pemasaran melalui medium sukan bola sepak menjadi satu trend baharu kepada IKS di dalam negara pada masa kini.

Beliau mengharapkan kerjasama bersama Yacob Tahir Enterprise ini akan dapat dipertingkatkan lagi pada masa hadapan. Ini kerana syarikat ini bukan sahaja hanya mengeluarkan beras tetapi ada juga beberapa produk barangan asas yang lain seperti minyak masak, telur, garam dan lain-lain lagi.

Bermula hari ini, peminat The Oilers dan penduduk Kerteh boleh merasai keenakan Beras Super Premium Cap Buah Buahan di kedai-kedai runcit terpilih sekitar Kerteh, Kemasik dan akan berkembang lebih luas lagi selepas ini di daerah Kemaman dan Dungun.

Berikut adalah produk makanan dan minuman yang dihasilkan sendiri serta kolaborasi antara Kerteh FC dan pelbagai syarikat IKS yang dijual di laman e-dagang, Shopee untuk menambahkan pendapatan kelab:


All England 2022: Beregu No.1 Dunia, The Minions Tumpas Kepada Pasangan Muda Senegara

Satu kejutan dilakar di Kejohanan Badminton Terbuka Seluruh England (All England) 2022 apabila pasangan beregu lelaki No.1 dunia, Marcus Fernaldi Gideon dan Kevin Sanjaya Sukamuljo terkandas di peringkat separuh akhir.

Lebih mengejutkan, gandingan Marcus-Kevin yang terkenal dengan julukan ‘The Minions’ itu tumpas kepada beregu muda senegaranya yang berada di ranking ke-28 dunia, Muhammad Shohibul Fikri dan Bagas Maulana.

Perlawanan yang berlangsung di Utilita Arena Birmingham sebentar tadi menyaksikan Marcus-Kevin merangkap juara All England 2017 dan 2018, tumpas dengan skor 22-20, 12-21 dan 21-16 dalam tempoh masa yang menghampiri satu jam permainan.

YONEX All England Open Badminton Championships 2022MD – Semi final               🇮🇩Muhammad Shohibul FIKRI🏅22 13 21 🇮🇩Bagas MAULANA🏅20 21 16 🇮🇩Marcus Fernaldi GIDEON               🇮🇩Kevin Sanjaya SUKAMULJO🕗 in 58 minutes https://t.co/2mBpQnvMlr

Untuk makluman semua, sebelum menyingkirkan Marcus-Kevin, pasangan berusia 22 dan 23 tahun masing-masing ini turut menyingkirkan beregu juara Kejohanan Dunia BWF dari Jepun, Takuro Hoki dan Yugo Kobayashi di peringkat suku akhir.

Sebelum itu, mereka turut menghantar beregu No.2 Malaysia merangkap pemenang pingat gangsa Kejohanan Dunia BWF, Ong Yew Sin dan Teo Ee Yi pulang daripada saingan All England di Pusingan 16.

Sementara itu, dengan kejayaan menyingkirkan The Minions, Muhammad Shohibul-Bagas Maulana berhasil meloloskan diri ke pentas akhir saingan All England buat pertama kali dalam karier mereka.

Menanti mereka di peringkat tersebut adalah samada satu lagi beregu senegaranya, Hendra Setiawan-Mohammad Ahsan merangkap beregu No.2 dunia atau beregu China, He Je Ting-Tan Qiang.


Bergson, Cabrera Pastikan JDT Mara Ke Pentas Final Piala Malaysia

Dua gol oleh Bergson Da Silva dan satu gol oleh Gonzalo Cabrera telah memastikan Johor Darul Ta’zim (JDT) berjaya menempah tiket ke pentas final Piala Malaysia 2021.

Kesemua jaringan terhasil pada separuh masa pertama itu membolehkan skuad Harimau Selatan menumpaskan Terengganu dengan keputusan 3-0 dalam perlawanan separuh akhir kedua yang berlangsung di Stadium Sultan Ibrahim, pada hari ini.

Ia sekaligus menjadikan JDT yang dibimbing oleh Benjamin Mora mara ke pentas akhir dengan keputusan 4-1 secara aggregat setelah menamatkan perlawanan pertama dengan keputusan 1-1 di Stadium Sultan Mizan Zainal Abidin (SMAZA), Isnin lalu.

Sementara itu, di pentas final kelak, JDT yang merupakan juara Piala Malaysia 2019 akan menantikan cabaran samada daripada Melaka United atau Kuala Lumpur City.

Featured Image: JOHOR Southern Tigers


16 Pasukan Sahkan Penyertaan Piala Sudirman 2023

Kesemua 16 buah pasukan telah mengesahkan penyertaan mereka dalam kejohanan berpasukan campuran dunia iaitu Piala Sudirman 2023, demikian makluman daripada Persekutuan Badminton Dunia (BWF).

Kejohanan yang akan berlangsung dari 14 hingga 21 Mei di Suzhou itu akan disertai oleh China (hos, juara asia), Denmark (juara eropah), Kanada (juara Pan Am), Australia (juara oceania) dan Mesir (juara afrika).

Selain itu, ianya turut disertai tiga pasukan yang mara ke peringkat separuh akhir kejohanan berpasukan campuran asia dan eropah iaitu Korea, India dan Thailand serta Perancis, England dan Jerman.

Baki lima buah pasukan lagi yang terdiri daripada Jepun, Indonesia, Malaysia, Taiwan dan Singapura pula layak menyertai Piala Sudirman edisi kali ini berdasarkan ranking pasukan hasil campuran mata pemain-pemain handalan dalam setiap kategori.

Berikut adalah senarai 16 pasukan yang mengesahkan penyertaan Piala Sudirman serta kedudukan berdasarkan ranking masing-masing:

1 – China (Juara asia, Mata: 439,894)

2 – Japan (Mata: 437,263)

3/4 – Indonesia (Mata: 356,672)

3/4 – Malaysia (Mata: 331,911)

5/8 – Thailand (Semi-finalis asia; Mata: 327755)

5/8 – Korea (Semi-finalis asia; Mata: 322699)

5/8 – Denmark (Juara eropah; Mata: 311494)

5/8 – Chinese Taipei (Mata: 291806)

9/12 – India (Semi-finalis; Mata: 280640)

9/12 – Singapore (Mata: 222770)

9/12 – Germany (Semi-finalis eropah; Mata: 213278)

9/12 – France (Semi-finalis eropah; Mata: 211437)

13/16 – Canada (Juara Pan Am; Mata: 190860)

13/16 – England (Juara eropah; Mata: 128489)

13/16 – Australia (Juara oceania; Mata: 51142)

13/16 – Egypt (Juara afrika; Mata: 61742)

Dimaklumkan, majlis undian bagi Piala Sudirman ini akan dilangsungkan pada 25 Mac (Sabtu) kelak.


Pasukan Amerika Selatan Ranking Ke-81 Dunia Dikaitkan Sertai King’s Cup

Kejohanan jemputan antarabangsa yang dianjurkan oleh Persatuan Bola Sepak Thailand (FAT), King’s Cup pada September nanti dikhabarkan akan disertai oleh sebuah pasukan dari rantau Amerika Selatan.

Menerusi satu perkongsian oleh akaun media sosial berkaitan bola sepak di Thailand, All Things Thai Football menyatakan saingan empat penjuru itu berkemungkinan akan disertai Bolivia disamping tuan rumah dan skuad Harimau Malaya.

Baca: Tiada Kelibat Chanatip Songkrasin Dalam Saingan King’s Cup & Piala AFF

– Another 2 participants will be one national team from COMEBOL (rumor is Bolivia) and one national team from AFC.

— All Things Thai Football 🇹🇭 (@ThaiFootballs) July 27, 2022

Bagaimanapun, penglibatan pasukan yang menghuni ranking ke-81 dunia itu belum dapat disahkan lagi dan ianya masih di peringkat khabar angin. Sementara itu, sebuah lagi pasukan yang akan mengambil bahagian adalah dari benua asia sendiri.

Setakat ini pihak FAT belum mengeluarkan sebarang senarai rasmi skuad kebangsaan yang akan mengambil bahagian dalam kejohanan ini.

Namun begitu, pihaknya telah mengesahkan venue bagi King’s Cup dimana ia akan dilangsungkan di 700th Anniversary Stadium yang terletak di Chiang Mai. Ianya dijadualkan berlangsung antara 22 hingga 25 September kelak.


Kejuaraan Futsal AFF: Pemain Selangor MAC, Pahang Rangers Dominasi Kem Latihan Skuad Kebangsaan

Seramai 11 pemain daripada pasukan juara dan naib juara saingan Malaysia Futsal Premier League (MPFl) 2022 disenaraikan untuk menyertai kem latihan pusat skuad futsal kebangsaan menjelang saingan Kejuaraan Futsal AFF 2022.

Senarai pemain yang dipanggil oleh ketua jurulatih, Chiew Chun Yong itu diumumkan oleh Persatuan Bola Sepak Malaysia (FAM) menerusi satu makluman rasmi yang dikongsikan di pelbagai platform media sosialnya, hari ini.

Daripada 11 pemain itu, lima pemain datangnya daripada pasukan juara, Selangor MAC seperti Ekmal Shahrin (penjaring terbanyak MPFL setakat ini, 14 gol), Azrul Hadee, Syawal Sabaruddin, Khairul Effendy dan Azwann Ismail.

Senarai 20 Pemain Ke Kem Latihan Pusat Skuad Futsal Harimau Malaya Bermula 16 Mac 2022Ia sebagai persiapan menghadapi Kejuaraan Futsal AFF 2022 di Bangkok, Thailand, 2 hingga 10 April 2022.Baca penuh siaran media ini di https://t.co/TIXNm4YqUR#FAM #HarimauMalaya #AFFFutsal pic.twitter.com/FXEReJ0lQ1

Sementara itu, enamnya lagi merupakan pemain pasukan naib juara MPFL, Pahang Rangers iaitu Ridzwan Bakri (penjaring ketiga terbanyak MPFL setakat ini, 12 gol), Abu Haniffa, Saiful Nizam, Farikh Khabibor, Yazid Kamaruzaman dan Farhan Khairul.

Manakala baki sembilannya lagi merupakan pemain Negeri Sembilan, Pulau Pinang, Kuala Lumpur City, Selangor TOT United dan TRW Kelantan FC.

Untuk makluman semua, kem latihan pusat skuad kebangsaan ini akan bermula pada Rabu hadapan (16 Mac) bertempat di Arena Futsal, Wisma FAM, Kelana Jaya.

Kejuaraan Futsal AFF: Malaysia Diundi Bersama Juara Bertahan Dalam Kumpulan A

Daripada 20 pemain yang dipanggil, hanya 16 pemain akan dibawa ke Bangkok, Thailand untuk menyertai Kejuaraan Futsal AFF 2022 yang akan bermula 2 hingga 10 April kelak.

Kejuaraan Futsal AFF 2022 ini juga berperanan sebagai kelayakan ke pentas asia dimana tiga pasukan terbaik akan layak ke saingan Piala Asia Futsal 2022 yang akan berlangsung di Kuwait pada September hadapan.

Mereka dijadualkan terbang ke ibu negara jiran tetangga itu pada 26 Mac nanti. Dimaklumkan, sebelum beraksi di kejuaraan terbabit, skuad futsal kebangsaan akan diuji dengan beberapa perlawanan persahabatan terlebih dahulu di sana.

Featured Image: Selangor MAC & Pahang Rangers FC


MFL Perkenal Kategori Baharu Untuk Tiket Final Piala FA Berharga RM200 Sekeping

Malaysian Football League (MFL), pada hari ini, mengumumkan secara rasmi harga tiket bagi perlawanan akhir Piala FA 2022 yang menemukan Terengganu FC dan Johor Darul Ta’zim (JDT) di Stadium Nasional Bukit Jalil (SNBJ) pada 10 September kelak.

Menerusi kenyataan rasminya, sebanyak empat tier harga tiket akan dijual untuk perlawanan akhir kali ini dengan disertakan satu pengenalan kategori baharu, VIP Grandstand, yang berharga RM200 sekeping.

Manakala tiga kategori lagi iaitu Premium Grandstand berharga RM150 serta General Admission yang terbahagi kepada dua tier harga, RM70 dan RM50 kekal sama seperti perlawanan akhir, tahun lalu.

“MFL telah menetapkan empat ‘tier’ harga tiket bagi perlawanan akhir Piala FA 2022 di mana MFL masih mengekalkan harga General Admission RM50 dan RM70 serta Premium Grandstand RM150 meskipun saban tahun berdepan dengan peningkatan kos penganjuran.

“Bagaimanapun bagi kali ini, MFL memperkenalkan tiket VIP Grandstand yang berharga RM200. Empat ‘tier’ tiket ini bagi memberi lebih pilihan kepada penyokong-penyokong untuk mendapatkan tiket bagi menyaksikan perlawanan final itu nanti.” jelas Ketua Pegawai Eksekutif (CEO) MFL, Stuart Ramalingam.

Dimaklumkan, sebanyak 78,000 tiket akan dijual untuk perlawanan akhir ini. MFL turut memutuskan untuk menyerahkan urusan jualan tiket yang telah diperuntukkan kepada setiap kelab untuk dijual kepada penyokong masing-masing.

Ini bermakna, Terengganu dan JDT akan mendapat 39,000 keping tiket masing-masing bagi dijual kepada penyokong masing-masing.


Menteri Cadang ‘Sport Bubble’ Supaya Liga & Kejohanan Sukan Berjalan Pada 2021

Menteri Belia dan Sukan, Datuk Seri Reezal Merican Naina Merican akan mencadangkan sebuah model gelembung sukan (sport bubble) kepada Majlis Keselamatan Negara (MKN).

Usaha ini dilakukan oleh pihaknya agar sektor sukan seperti liga bola sepak tempatan serta kejohanan-kejohanan sukan yang lain dapat dijalankan pada tahun hadapan.

Untuk merealisasikannya, pihaknya bersama-sama pemegang taruh yang lain akan mengkaji model-model yang telah digunapakai oleh negara-negara lain.

Kementerian Belia dan Sukan (KBS) sedang usahakan satu model gelembung sukan yang akan dikemukakan kepada MKN dalam usaha membolehkan perlawanan bola sepak diadakan di negara ini – Menterinya @reezal_merican pic.twitter.com/uKPJwhDVl9

“Memang saya mengharapkan bahawa aktiviti sukan diteruskan kerana menekan butang ‘pause’ ke atas sukan ini menghantar satu isyarat yang barangkali tidak tepat,” katanya menjawab soalan yang diutarakan oleh Ahli Parlimen Muar di Dewan Rakyat, hari ini.

“Maka sebab itulah di pihak KBS, MSN bersama pemegang taruh kita sedang mengusulkan satu model ‘sport bubble’ yang akan dikemukakan kepada MKN,

“Salah satunya kita mahu melihat model-model yang telah dilaksanakan di luar (negara).” tambahnya lagi.

Perkara lain yang akan diusulkan kepada MKN adalah kaedah menjalankan ujian pengesanan virus Covid-19 yang boleh memberikan keputusan dengan pantas.

Antara kaedah ujian pengesanan yang berada di dalam tumpuannya adalah RTK Antigen yang dikhabarkan mendapat kejituan sehingga 99%.

Kaedah lain yang menarik perhatiannya dan sedang digunapakai di United Kingdom (UK) ialah breathalyser – ujian yang hanya memerlukan masa sekitar seminit sahaja sebelum keluarnya keputusan.

“Saya sebagai Menteri Belia dan Sukan akan memperjuangkan dan memastikan (tahun) 2021 aktiviti sukan akan tetap diteruskan dan Insya-Allah kita akan yakinkan MKN dengan model sport bubble.” katanya lagi.

Featured Image: Reezal Merican Naina Merican


Song Dilantik Sebagai Pengurus Skuad Kebangsaan Atas Arahan Presiden Republik Cameroon

Persekutuan Bola Sepak Cameroon (Fecafoot) memilih bekas kapten dan pemain legenda negara berkenaan, Rigobert Song, 45 tahun, sebagai pengurus baharu menggantikan Toni Conceicao.

Song yang merekodkan penampilan terbanyak bersama Cameroon (137 kaps) dipilih sebagai pengemudi baharu ‘The Indomitable Lions’ setelah dimaklumkan Menteri Sukan & Pendidikan Fizikal, Narcisse Mouelle Kombi menerusi satu siaran media, pada Isnin lalu.

Un nouveau staff à la tête des #LionsIndomptables. pic.twitter.com/0v5nCvSSLI

Difahamkan, perlantikan bekas pemain yang pernah beraksi di 4 edisi Piala Dunia ini dibuat atas arahan daripada presiden republik berkenaan, Paul Biya kepada Fecafoot yang dipimpin oleh Samuel Eto’o.

Perlantikan ini hadir dengan cabaran yang besar buat Song. Dia hanya mempunyai masa 3 minggu sahaja untuk menyiapkan pasukan bagi menghadapi pusingan terakhir kelayakan Piala Dunia 2022 Qatar secara timbal balik menentang Algeria pada 25 dan 29 Mac kelak.

Pemenang pusingan kelayakan terakhir peringkat benua afrika itu akan mara terus saingan Piala Dunia yang akan berlangsung pada penghujung tahun ini.

Sebagai rekod, sebelum ini, Song merupakan pengurus skuad bawah 23 tahun.


Bekas Ketua Jurulatih T-Team Dilantik Sebagai Pengarah Teknikal Terengganu FC

Pasukan berpangkalan di pantai timur, Terengganu FC mengumumkan perlantikan pengarah teknikalnya, Tomislav Steinbruckner pada hari ini.

Menerusi makluman oleh kelab terbabit, individu yang berasal dari Croatia itu dilantik bagi menerajui kesemua struktur pasukan-pasukan di bawah naungan Terengganu FC.

Berusia 55 tahun, Tomislav bukan satu nama asing terutamanya buat para penyokong di negeri Terengganu. Ini kerana, Tomislav pernah membimbing pasukan T-Team pada tahun 2015 yang lalu.

Untuk makluman semua, teka-teki mengenai siapakah individu yang akan mengisi jawatan pengarah teknikal Terengganu FC telah hangat dibincangkan oleh peminat skuad Hitam Putih ini bermula hujung tahun lalu.

Ketika itu, terdapat dua daripada individu yang disebut-sebut untuk memegang jawatan ini iaitu Tomislav serta seorang lagi bekas pengendali pasukan T-Team, Rahmad Darmawan.

Untuk rekod, Pengarah Teknikal Terengganu FC pada musim lalu diisi oleh bekas jurulatiha skuad kebangsaan pada masa lalu, Abdul Rahman Ibrahim.


Terbuka HYLO: Mudah Buat Zii Jia Ke Peringkat Separuh Akhir

Pemain badminton perseorangan lelaki negara, Lee Zii Jia tidak berhadapan masalah besar untuk menempah tiket ke peringkat separuh akhir kejohanan Terbuka HYLO 2021.

Zii Jia yang merupakan pemain pilihan kedua untuk menjuarai kejohanan Super Series 500 ini mara ke peringkat seterusnya dengan mencatatkan kemenangan ke atas pemain Thailand, Kantaphon Wangcharoen yang berada pada ranking ke-18 dunia.

HYLO Open 2021 (formerly SaarLorLux Open)MS – Quarter final21 22 🇲🇾Zii Jia LEE🏅13 20 🇹🇭Kantaphon WANGCHAROEN🕗 in 40 minutes https://t.co/Bpf1OCP6yH

Zii Jia menundukkan lawannya itu secara ‘straight set’ dengan pungutan mata 21-11 dan 22-20 dalam masa 40 minit.

Sementara itu, bagi perlawanan separuh akhir, Zii Jia bakal menantikan cabaran samada daripada pemain Hong Kong, Ng Ka Long Angus atau pemain India, Kidambi Srikanth.

Pertembungan kedua-dua pemain ini akan berlangsung sebentar sahaja lagi.

Untuk makluman semua, kedua-dua pemain tersebut berada di ranking ke-14 dan ke-9 dunia masing-masing.

Featured Image: Badminton Photo / Badminton Association of Malaysia


RTM Siar Kejohanan Dunia BWF 2022 Secara Langsung Bermula Pusingan 64

Peminat badminton tempatan boleh menyaksikan Kejohanan Dunia BWF 2022 secara langsung dan percuma di stesen televisyen milik kerajaan, Radio Televisyen Malaysia (RTM).

Menerusi satu makluman di media sosialnya, RTM memaklumkan akan menyiarkan perlawanan di kejohanan terbabit bermula hari pertama iaitu pada 22 Ogos kelak.

Selain daripada menonton di televisyen, turut boleh disaksikan menerusi penstriman langsung di laman sesawang atau aplikasi RTM Klik.

Untuk makluman semua, kejohanan pada edisi kali ini disertai oleh sebilangan pemain-pemain negara dalam kesemua kategori seperti:

Kejohanan ini akan berlangsung selama 7 hari bermula 22 hingga 28 Ogos bertempat di Tokyo, Jepun.

Sebagai tambahan, kejohanan individu bergred 1 oleh BWF ini tidak menawarkan sebarang hadiah berupa wang ganjaran.

Namun begitu, pemenang akan mendapat pungutan mata sebanyak 13,000 – lebih tinggi berbanding pungutan didapati apabila menjuarai Kejohanan Jelajah Dunia Akhir BWF atau Kejohanan Jelajah Dunia Super 1000.


Justin, Letshanaa Raih $1,800 Hasil Juarai Cabaran Antarabangsa Uganda 2023

Perseorangan remaja lelaki dan wanita negara iaitu Justin Hoh dan Karupathevan Letshanaa berjaya merangkul kejuaraan dalam kategori masing-masing di kejohanan Cabaran Antarabangsa Uganda 2023.

Justin, 18 tahun, merangkul kejuaraan berkenaan selepas berhasil menumpaskan pemain India yang berada di ranking ke-396 dunia secara “straight set” dengan skor 21-8 dan 21-12 dalam perlawanan akhir yang berlangsung petang tadi.

Kemenangan tersebut membolehkannya merangkul kejuaraan sulung bagi tahun ini serta membawa pulang hadiah berupa wang tunai bernilai AS$1,800 atau menghampiri RM8,000 dan 4,000 pungutan mata.

Sementara itu, Letshanaa, 19 tahun, yang kini bergelar pemain bebas (indpendent) pula mengesahkan kejuaraan selepas menundukkan pemain Turkiye yang menghuni ranking ke-92 dunia, Neslihan Yigit juga menerusi “straight set” dengan skor 21-11 dan 21-8.

Kejuaraan ini juga merupakan yang pertama buat Letshanaa bagi tahun ini serta yang pertama buatnya selepas lima tahun dalam kejohanan antarabangsa. Kali terakhir Letshanaa merangkul kejuaraan adalah di saingan Antarabangsa Mauritius pada tahun 2018 lalu.

Sepertimana Justin, kemenangan dalam perlawanan akhir di Uganda ini memberikannya wang tunai bernilai hampir RM8,000 serta pungutan mata sebanyak 4,000.

Featured Image: Badminton Association of Malaysia


Terbuka India: Tang Jie-Yen Wei Tumpaskan Arjun-Jolly Dalam Tempoh Kurang Setengah Jam

Pasangan beregu campuran negara, Chen Tang Jie dan Peck Yen Wei berhasil memulakan langkah dalam kejohanan Terbuka India 2022 dengan langkah kanan.

Pasangan yang menduduki ranking 40 dunia merangkap pilihan ketiga untuk menjuarai kejohanan ini berhasil mencipta kemenangan dengan mudah ke atas beregu tuan rumah, Arjun Madathil Ramachandran dan Treesa Jolly pada Pusingan 32.

YONEX-SUNRISE India Open 2022XD – Round of 32          🇲🇾Tang Jie CHEN🏅21 21 🇲🇾Yen Wei PECK🏅11  6  🇮🇳M.R. ARJUN          🇮🇳Treesa JOLLY🕗 in 22 minutes https://t.co/9Wa4gItRnU

Tan Jie-Yen Wei berjaya menumpaskan Arjun-Jolly secara ‘straight set’ dengan keputusan 21-11 dan 21-6 dalam tempoh masa tidak sampai setengah jam sekaligus menempah kemaraan ke Pusingan 16.

Di Pusingan 16 kelak, Tan Jie-Yen Wei bakal menentang beregu India samada pasangan Sai Pratheek-Gayatri Gopichand atau Ishaan Bhatnagar-Tanisha Crasto.

Featured Image: Badminton Photo / Badminton Association of Malaysia


Terbuka HYLO: Tang Jie-Yen Wei Lakukan Kejutan Tumpaskan Pasangan No.7 Dunia Untuk Ke Suku Akhir

Pasangan beregu campuran negara, Chen Tang Jie dan Peck Yen Wei mencipta kejutan dalam kejohanan Terbuka HYLO dengan menumpaskan pasangan England yang menghuni ranking ke-7 dunia untuk mara ke peringkat suku akhir.

Bukan itu sahaja, beregu campuran tersebut, Marcus Ellis dan Lauren Smith itu juga merupakan pilihan ketiga bagi kategori beregu campuran dalam kejohanan ini.

Bagaimanapun, Tang Jie-Yen Wei yang berada di kedudukan ke-49 dunia berhasil mencetak kemenangan ke atas mereka dengan kutipan mata 18-21, 21-11 dan 21-14 dalam perlawanan yang berkesudahan awal pagi tadi.

Sementara itu, menunggu mereka di peringkat suku akhir adalah pasangan beregu campuran Thailand, Supak Jomkoh dan Supissara Paewsampran yang berada di ranking ke-34 dunia.

Pasangan Thailand ini mara ke peringkat suku akhir setelah mengatasi pasangan Chinese Taipei dan Malaysia pada Pusingan 2 dan Pusingan 1 masing-masing.

Setakat ini, Tang Jie-Yen Wei dan Supak Jomkoh-Supissara Paewsampran belum pernah bertemu dalam mana-mana kejohanan. Pertemuan yang dijangka berlangsung pada pertengahan malam ini adalah yang pertama buat kedua-dua pasangan ini.


Terbuka Korea: Yew Sin-Ee Yi Cipta Kemenangan Sulung Ke Atas Beregu Indonesia Leo-Daniel

Beregu lelaki No.2 negara, Ong Yew Sin dan Teo Ee Yi berhasil mencipta kemenangan sulung ke atas Leo Rolly Carnando dan Daniel Marthin dari Indonesia di pentas antarabangsa.

Kemenangan itu diraih oleh Yew Sin-Ee Yi pada Pusingan 16 di Terbuka Korea 2022 – Jelajah Dunia Super 500 BWF – yang berlangsung sebentar sahaja tadi.

Dalam perlawanan tersebut, Yew Sin-Ee Yi merekodkan kemenangan secara ‘straight set’ dengan skor yang berkesudahan 22-20 dan 21-11 dalam tempoh 37 minit permainan.

Korea Open Badminton Championships 2022MD – Round of 16          🇲🇾Yew Sin ONG🏅22 21 🇲🇾Ee Yi TEO🏅20 11 🇮🇩Leo Rolly CARNANDO          🇮🇩Daniel MARTHIN

🕗 in 37 minutes https://t.co/kzJCGIDCey

— BWFScore (@BWFScore) April 7, 2022

Untuk rekod, Yew Sin-Ee Yi pernah berentap menentang Leo-Daniel sebanyak satu kali di saingan Terbuka HYLO, pada tahun lalu. Pertembungan itu menyaksikan Leo-Daniel berhasil menumpaskan Yew Sin-Ee Yi secara ‘straight set’.

Pada masa yang sama, kemenangan ke atas beregu yang menghuni ranking ke-25 dunia itu membolehkan Yew Sin-Ee Yi mara ke peringkat suku akhir Terbuka Korea.

Menanti mereka di peringkat tersebut, samada beregu senegara, Tan Kian Meng dan Tan Wee Kiong atau beregu Indonesia merangkap juara Terbuka Swiss, Fajar Alfian dan Muhammad Rian Ardianto.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


‘Kick-off’ Liga Super Di SSMZA, SDM & SSI Antara Yang Bermula 8:15 Malam

Penganjur saingan bola sepak tempatan, Malaysian Football League (MFL) telah mengemaskini jadual Liga Malaysia 2022 dengan meletakkan waktu sepak mula (kick-off) bagi setiap perlawanan Liga Super dan Liga Premier musim ini.

Kemaskini tersebut memperlihatkan waktu sepak mula untuk beberapa venue bagi saingan Liga Super terutamanya di semenanjung Malaysia dimulakan lebih awal iaitu pada pukul 8:15 malam.

Antara venue bermula dengan waktu sepak mula tersebut ialah Stadium Sultan Mizan Zainal Abidin (SSMZA), Stadium Darul Makmur (SDM), Stadium Sultan Ibrahim (SSI) dan beberapa venue yang lain lagi.

Bagaimanapun, penetapan sepak mula 8:15 malam itu tidak tetap. Ada beberapa perlawanan yang melibatkan venue yang sama turut dimulakan pada pukul 9:00 malam sepertimana kebiasaan pada musim-musim terdahulu.

Terdapat juga venue yang kekal 100% dengan waktu sepak mula jam 9:00 malam sepanjang musim 2022 (kecuali bulan Ramadan) iaitu Stadium Darul Aman, Alor Setar dan Stadium Bandaraya, Pulau Pinang.

Sementara itu, kemaskini itu turut memperlihatkan waktu sepak mula bagi venue-venue di Malaysia Timur dimulakan seawal 7:30 malam berbanding 8:15 malam berbanding kebiasaan.

Manakala waktu sepak mula untuk sepanjang bulan Ramadan pula kekal pada pukul 9:00 malam bagi venue-venue di Malaysia Timur dan 10:00 malam bagi venue-venue di Semenanjung Malaysia.

Baca: Stuart: ‘Kick-off’ Perlawanan Liga Malaysia 2022 Dicadangkan Kepada 8:15 Malam

Untuk makluman semua, pada Januari lalu, Ketua Pegawai Eksekutif (CEO) MFL, Stuart Ramalingam memaklumkan pihaknya mencadangkan tiga pilihan waktu sepak mula yang berbeza pada musim ini.

Pilihan waktu sepak mula yang lebih awal ini diharapkan dapat memberikan pertambahan penonton ke stadium terutamanya melibatkan kalangan penonton bawah umur seperti kanak-kanan.

Selain itu, ianya diharapkan dapat memberi impak terhadap tontonan siaran langsung sekaligus memberikan kelebihan peluang penajaan dan hak penyiar rasmi.


Kos Baik Pulih SSA Sebesar RM787 Juta, MB Lebih Cenderung Kepada Pembangunan Baharu

Kerajaan Negeri Selangor menerusi Menteri Besar, Dato’ Seri Amiruddin Shari lebih cenderung kepada pembangunan baharu Kompleks Sukan Shah Alam berbanding membaik pulih.

Ini berikutan kos untuk membaik pulih kompleks yang merangkumi Stadium Shah Alam (SSA) dan stadium tertutup, Stadium Melawati itu menelan belanja sebesar RM787 juta serta merumitkan.

Menurut Amirudin, kos baik pulih sebesar RM787 juta itu berdasarkan kajian terbaru oleh pelbagai pihak yang merangkumi kos meninggikan platform stadium sebanyak 1.5 meter (m) bagi mengelak kejadian banjir berulang.

Selain itu, ianya turut melibatkan kos menukar sistem pendawaian elektrik secara keseluruhan, meruntuhkan bumbung sedia ada dan menukar keseluruhan struktur bumbung, pembaikan padang dan membaiki sistem perpaipan.

Disebabkan kos membaik pulih yang tinggi dan rumit, Kerajaan Negeri cenderung utk pembangunan baru Kompleks Sukan Shah Alam yang meliputi Stadium Shah Alam dan Stadium Melawati. Kos pembangunan baru dijangka lebih murah berbanding kos baikpulih semula. Ini telah saya jelaskan https://t.co/EuDfDHigoQ

— Amirudin Shari (@AmirudinShari) July 18, 2022

Disebabkan kos yang tinggi ini, Amirudin berkata pihaknya lebih cenderung kepada pembangunan baharu bagi Kompleks Sukan Shah Alam ini.

Jumaat lalu, dalam Majlis Penyerahan Surat Niat (LOI) Pembangunan Kompleks Sukan Shah Alam dan sidang media, Amirudin mengumumkan memilih Malaysian Resources Corp Berhad (MRCB) mengatasi beberapa syarikat yang lain untuk menguruskan kerja-kerja pembangunan tersebut.

Difahamkan, pihak Kerajaan Negeri melantik MRCB selepas mengambil kira kedudukan kewangan syarikat ini serta pengalamannya membaik pulih Stadium Nasional Bukit Jalil (SNBJ) pada 2017 yang lalu.

Turut dimaklumkan oleh Amiruddin, kos pembangunan semula Kompleks Sukan Shah Alam ini tidak melibatkan sebarang dana Kerajaan Negeri berikutan ianya bersifat perkongsian awam-swasta dimana MRCB akan dianugerahkan pertukaran tanah (land swap).

Pada masa yang sama, Amiruddin turut mendedahkan, sebuah pameran awam akan dilangsungkan pada September kelak untuk memaparkan ilustrasi awal kawasan kompleks sukan dan rancangan pembangunan kawasan sekitarnya.


Pakatan Ukraine, Sepanyol, Portugal Hantar Bidaan Piala Dunia 2030 – Kejohanan Ke-100 Tahun

Kejohanan Piala Dunia FIFA 2030 menyaksikan salah satu pembida kejohanan ialah Ukraine yang membuat pakatan bersama-sama dua negara semenanjung Iberia iaitu Sepanyol dan Portugal untuk menganjurkannya.

Permohonan untuk membida kejohanan kali ke-100 tahun tersebut telah dihantar dan ianya dikongsikan sendiri oleh Presiden Persatuan Bola Sepak Ukraine, Andrii Pavelko menerusi laman sosialnya, semalam.

Difahamkan, bidaan yang dilakukan oleh pakatan tiga negara eropah ini turut mendapat sokongan daripada badan induk bola sepak benua terbabit, Kesatuan Persatuan Bola Sepak Eropah (UEFA).

🚨 𝗢𝗙𝗙𝗜𝗖𝗜𝗔𝗟: The three joint-bids for the 2030 World Cup:

🇪🇸 Spain 🇵🇹 Portugal 🇺🇦 Ukraine

🇸🇦 Saudi Arabia 🇬🇷 Greece 🇪🇬 Egypt

🇦🇷 Argentina 🇺🇾 Uruguay 🇵🇾 Paraguay 🇨🇱 Chile

— Transfer News Live (@DeadlineDayLive) October 5, 2022

Pengumuman pakatan tiga negara ini menghantar bidaan penganjuran Piala Dunia 2030 dilakukan dalam satu sidang media di ibu pejabat UEFA, Nyon, Switzerland.

Ianya turut dihadiri oleh Presiden Persekutuan Bola Sepak Diraja Sepanyol, Luis Rabiales dan Presiden Persekutuan Bola Sepak Portugal, Fernando Gomez.

Untuk makluman semua, pakatan ini akan bersaing dengan beberapa pembida dari benua lain yang turut sama menghantar permohonan untuk menganjurkan Piala Dunia 2030.

Antaranya pakatan Mesir-Greece-Arab Saudi serta pakatan benua Amerika Selatan, Uruguay-Argentina-Paraguay-Chile.


Sadio Mane Tinggalkan Liverpool, Sertai Bayern Munich Sehingga 2025

Penyerang Senegal, Sadio Mane melengkapkan perpindahannya ke kelab berpangkalan di Jerman iaitu Bayern Munich dengan kontrak sehingga 30 Jun 2025.

Perkara tersebut diumumkan secara rasmi oleh kelab berkenaan semalam menerusi laman sesawang rasmi serta pelbagai platform media sosialnya, semalam.

Menurut laporan media, penghijrahan Mane yang masih mempunyai baki kontrak selama setahun bersama Liverpool ke Bayern Munich ini berjumlah €41 juta.

🎶 Mane’s scoring, all around us…🎶

Take a look back on Sadio’s top 1⃣0⃣ moments as a Red! pic.twitter.com/Q197GCMWmo

— Liverpool FC (@LFC) June 22, 2022

Untuk makluman semua, Mane berpindah setelah beraksi selama enam musim bersama Liverpool dalam saingan Liga Perdana Inggeris (EPL). Bersama skuad berjulukan The Kops ini, Mane telah melakukan 269 penampilan, menjaringkan 120 gol serta mencetak 48 “assist”.

Selain itu, pemain kelahiran Bambali ini turut membantu Liverpool merangkul koleksi lengkap trofi dalam kesemua kejohanan utama seperti Piala Liga, Piala FA, EPL, Liga Juara-Juara UEFA, Piala Super UEFA dan Piala Dunia Kelab FIFA.


Hamilton Menangi Kejuaraan Ketujuh F1, Menyamai Rekod Michael Schumacher

Pelumba Mercedes-AMG, Lewis Hamilton mengesahkan kejuaaran ketujuhnya dalam saingan Formula 1 (F1) selepas memenangi perlumbaan GP Turki, sebentar tadi.

Kemenangan itu bermakna pelumba British ini telah menyamai rekod kejuaraan terbanyak pelumba legenda Ferrari iaitu Michael Schumacher yang dicipta pada tahun 2004.

🏆🎶 Champione, Champione, Ole, Ole, Ole! 🎶🏆 pic.twitter.com/F1J4FuFf6M

Walaupun berlumba dalam keadaan cuaca hujan dan litar basah di Istanbul, Hamilton yang bermula daripada petak keenam berhasil memintas pelumba-pelumba lain dan mendahului pada pusingan ke-37.

Kemenangan ini juga merupakan kemenangan kesepuluh bagi musim 2020 dan ianya memberikan Hamilton 307 mata secara keseluruhan.

The emotions spill out, as @LewisHamilton conquers the world for the seventh time ❤👑#TurkishGP 🇹🇷 #F1 pic.twitter.com/KzqVKysLqL

Selain itu, kemenangan di GP Turki ini merupakan kemenangan ke-94 buat Hamilton dalam karier peribadinya sebagai pelumba jentera F1.

Untuk rekod, kali pertama Hamilton merangkul kejuaraan dunia saingan F1 adalah pada tahun 2008 bersama pasukan McLaren.


Penang Lantik Manzoor Azwira Sebagai Ketua Jurulatih Sementara, Ketepikan Zainal Abidin Hassan

Kelab bola sepak berpangkalan di utara semenanjung tanah air, Penang FC mengumumkan satu kejutan dengan mengenepikan Dato’ Zainal Abidin Hassan selaku ketua jurulatihnya.

Lebih mengejutkan, makluman mengetepikan Zainal ini hadir dua bulan selepas Penang mengumumkan melanjutkan kontraknya sehingga tahun hadapan bagi mengemudi skuad ini dalam saingan Liga Super 2023.

Baca: Penang Lanjut Kontrak Zainal Sehingga 2023, Akmal Rizal Bimbing Skuad Simpanan B-23

Selari pengumuman terbabit, skuad berjulukan Harimau Kumbang ini memaklumkan melantik Manzoor Azwira sebagai ketua jurulatih sementara (caretaker head coach) bermula dengan menentang Selangor pada Sabtu nanti – perlawanan terakhir Liga Super musim ini.

Ianya sebagai persiapan awal buat Manzoor bagi menghadapi saingan Piala Malaysia kelak.

Difahamkan laluan yang diberikan kepada Manzoor ini juga sebagai sokongan daripada Pengurusan Penang FC untuk melengkapkan Kursus Kejurulatihan Diploma Pro A pada tahun 2023.

Sebagai makluman tambahan, sejak dilantik sebagai ketua jurulatih menggantikan Tomas Trucha bermula awal Jun lalu, Zainal telah mengendalikan 15 perlawanan yang melibatkan saingan Liga Super dan Piala FA.

Dalam 15 perlawanan terbabit, rekod menunjukkan 11 daripadanya berakhir dengan kekalahan, satu keputusan seri dan hanya 3 kemenangan.

Featured Image: Penang Football Club


BATC 2022: Zii Jia Tumpaskan Juara Dunia 2021, Kean Yew Secara ‘Straight Set’

Juara Kejohanan Dunia BWF 2021, Loh Kean Yew ditumpaskan dengan mudah oleh pemain perseorangan nombor satu negara, Lee Zii Jia dalam Kejohanan Badminton Berpasukan Asia (BATC) 2022, hari ini.

Pemain yang menduduki ranking ke-12 itu tumpas kepada Zii Jia merangkap pemain No.7 dunia dalam perlawanan pertama yang menemukan Malaysia dan Singapura pada peringkat Kumpulan B yang berlangsung di Setia City Convention Centre, Selangor.

RESULTS: #BATC2022Group B🇲🇾 1-0 🇸🇬Lee Zii Jia def. Loh Kean Yew 21-6 21-14#DemiMalaysia#BadmintonMalaysia pic.twitter.com/RM0u1X7DWm

Zii Jia berhasil menumpaskan pemain kelahiran Pulau Pinang itu secara ‘straight set’ dengan keputusan 21-6 dan 21-14 sekaligus memberikan mata yang pertama untuk Malaysia.

Kemenangan ini menjadikan Zii Jia telah merekodkan tiga kemenangan ke atas Kean Yew daripada lima pertemuan secara keseluruhan setakat ini.

Perlawanan ini diteruskan dengan perlawanan kedua melibatkan pasangan beregu dimana Malaysia diwakili oleh Aaron Chia-Soh Wooi Yik dan Singapura pula diwakili oleh Eng Keat Wesley Koh-Danny Bawa Chrishnanta.


Kejohanan Dunia BWF: Beregu Jerman Kecewakan Pang Ron-Yee See Di Set Ketiga

Beregu campuran negara, Hoo Pang Ron dan Cheah Yee See terpaksa berputih mata untuk mara ke peringkat suku akhir Kejohanan Dunia BWF 2021 setelah tumpas pada saat-saat akhir di tangan beregu Jerman, Mark Lamsfuss dan Isabel Lohau.

Pasangan negara yang menghuni ranking ke-23 dunia ini bermula dengan langkah kiri tumpas pada set pertama. Namun, mereka berhasil bangkit meraih kemenangan pada set kedua sekaligus mengheret pasangan Jerman yang berada di ranking ke-15 dunia itu ke set penentuan.

TotalEnergies BWF World Championships 2021XD – Round of 16               🇩🇪Mark LAMSFUSS🏅21 13 21 🇩🇪Isabel LOHAU🏅13 21 18 🇲🇾Pang Ron HOO               🇲🇾Yee See CHEAH🕗 in 63 minutes https://t.co/mRAdGRm7kf

Di set ketiga, ada satu ketikanya, mereka telah mendahului dengan selesa. Bagaimanapun, rentak itu terhenti dan gandingan Mark-Isabel berhasil mengambil peluang sekaligus berjaya menamatkan perlawanan ini dengan keputusan 21-13, 13-21 dan 21-18 dalam masa 63 minit.

Untuk makluman semua, ini merupakan pertemuan pertama yang direkodkan melibatkan kedua-dua pasangan beregu ini.

Featured Image: Badminton Photo / Badminton Association of Malaysia


Terbuka India: Ng Tze Yong Letakkan Diri Kalangan 8 Pemain Terbaik

Pemain perseorangan lelaki yang sedang meningkat, Ng Tze Yong, 21 tahun, berjaya menempatkan dirinya sebagai 8 pemain terbaik di kejohanan Terbuka India 2022.

Pemain yang menduduki ranking ke-60 dunia ini berhasil menyertai kelompok itu setelah berjaya menumpaskan pemain Perancis, Lucas Claerbout yang berumur 29 tahun di Pusingan 16, hari ini.

YONEX-SUNRISE India Open 2022MS – Round of 1620 21 21 🇲🇾Tze Yong NG🏅22 15 18 🇫🇷Lucas CLAERBOUT🕗 in 76 minutes https://t.co/hvSAurfAkE

Tze Yong menumpaskan Lucas dengan skor 20-22, 21-15 dan 21-18 dalam tempoh permainan yang menjangkau hampir sejam setengah. Kemenangan ini juga melebarkan rekod kemenangan Tze Yong ke atas Lucas kepada dua kemenangan.

Untuk makluman semua, kedua-dua pemain ini pernah bertemu di peringkat suku akhir dalam Kejohanan Antarabangsa Belgium 2021. Dalam perlawanan ini, Tze Yong berhasil meraih secara ‘straight set’ dengan skor 21-14 dan 21-12.

Sementara itu, di peringkat suku akhir nanti, Tze Yong akan menantikan cabaran daripada samada pemain Ireland, Nhat Nguyen (ranking 45) atau pemain India, Rahul Yadav Chittaboina (ranking 132).

Featured Image: Badminton Association of Malaysia


Ada Pemain Positif Covid-19, Sri Pahang Tarik Diri Daripada Saingan Piala Menteri WP

Pasukan berpangkalan di pantai timur, Sri Pahang FC mengumumkan menarik diri daripada saingan pramusim, Piala Menteri Wilayah Persekutuan (WP) 2022 yang akan menemukannya dengan pasukan Kuala Lumpur City FC (KL City), Khamis ini.

Menurut makluman kelab terbabit, keputusan ini dibuat berikutan beberapa orang pemain skuad yang dibimbing oleh Christophe Gamel itu didapati positif Covid-19 dan perlu menjalani kuarantin wajib.

Dengan berat hati, dimaklumkan bahawa Sri Pahang FC telah mengambil keputusan untuk menarik diri daripada beraksi di perlawanan persahabatan pra-musim Piala Menteri Wilayah Persekutuan menentang KL City pada 17 Februari ini. pic.twitter.com/YhGldVnwZX

Bagaimanapun, tiada sebarang pengumuman lanjut daripada pihak kelab mengenai siapakah yang didapati positif Covid-19 tersebut.

Sementara itu, KL City yang juga merupakan penganjur bagi kejohanan ini mengambil maklum akan penarikan diri skuad Tok Gajah ini.

Namun, KL City memaklumkan saingan ini tetap akan diteruskan dengan pasukan lain akan mengisi kekosongan yang ditinggalkan oleh Sri Pahang.

Sebagai rekod, saingan Piala Menteri WP edisi sulung, pada tahun lalu menyaksikan KL City berjaya muncul juara dengan menumpaskan seteru mereka, Selangor FC melalui penentuan sepakan penalti.


Sukan Malaysia, SUKMA XX Akan Dianjurkan Pada September 2022

SUKMA atau Temasya Sukan Malaysia, sebelum ini telah pun tertangguh disebabkan oleh penularan wabak Covid-19. Kini, dengan pelbagai aktiviti kembali dilaksanakan seperti biasa kembali, Majlis Sukan Negara mengumumkan SUKMA Edisi Ke-20 akhirnya bakal dianjurkan pada penghujung September 2022 ini.

Temasya sukan ini akan dikenali dengan nama “SUKMA XX, MSN 2022”, dan berlangsung bermula 29 September hingga 8 Oktober 2022 kelak.

SUKMA XX bakal mempertandingkan 31 jenis sukan, iaitu 16 sukan wajib dan 15 sukan pilihan, serta dua sukan demonstrasi – silambam dan kabaddi.

Pada masa yang sama, Sukan Para SUKMA XX, MSN 2022 pula akan dilaksanakan daripada 29 Oktober hingga 6 November 2022 kelak.


Apakah Kegunaan Turf-Tec Stress Detection Glasses Yang Digunakan JDT?

Kelab Bola Sepak Johor Darul Ta’zim (JDT) sering melabelkan diri mereka sebagai “We are a Pioneer, not a Museum” atau dalam bahasa mudahnya sebagai pelopor bola sepak di tanah air.

Pasukan yang terkenal dengan julukan skuad Harimau Selatan sentiasa mempelopori idea-idea baharu untuk memperkasakan pasukannya tidak kira di dalam atau luar padang.

Johor Darul Ta'zim FC (JDT) have once again emerged as a pioneer in sports science after purchasing Airpod Oxygen & Hydrogen Therapy and Infrared Sauna Therapy machines to help facilitate the recovery process of players.[1/4] pic.twitter.com/0uVL08grku

Antaranya JDT merupakan kelab pertama hadir dengan pusat latihan berkelas dunia, menggunakan rumput jenis moden zeon zoysia untuk padang bola sepaknya dan membina pusat pemulihan untuk para pemain dengan kelengkapan canggih seperti Airpod Oxygen dan Infrared Sauna Theraphy.

Dalam satu hantaran yang dilakukan oleh juara Liga Super Malaysia sebanyak enam kali pada hari ini, JDT berkongsikan mengenai penggunaan cermin mata canggih, Turf-Tec Stress Detection Glasses untuk pemeriksaan padang di Stadium Sultan Ibrahim (SSI).

HRH Major General Tunku Ismail Ibni Sultan Ibrahim, Crown Prince of Johor and the Sultan Ibrahim Stadium Groundsman inspected the quality of the pitch using Turf-Tec Stress Detection Glasses. [1/2] pic.twitter.com/3c5zxI5MQN

Tujuannya dicipta adalah untuk memberikan si pemakai untuk mengenalpasti kawasan padang yang mempunyai rumput bermasalah dengan lebih awal.

Menerusi cermin mata hasil teknologi daripada saintis NASA ini, si pemakai dapat melihat kawasan-kawasan rumput yang kekurangan air, berpenyakit, ditumbuhi rumput pengacau atau diganggu oleh serangga.

Apabila memakai cermin mata ini, ia akan menghilangkan gelombang warna hijau. Si pemakai hanya melihat segala-galanya menerusi warna ungu sahaja. Ia boleh digunakan untuk melihat kematangan rumput dari dekat dan juga jauh.

Hasil penggunaan cermin mata ini, JDT dapat mendiagnosis keadaan padang di SSI dengan lebih efektif. Hal ini dapat memastikan kualiti padang SSI kekal berada dalam keadaan terbaik sepanjang masa sekaligus menjimatkan masa dan duit untuk penyelenggaraan.

Kesimpulannya, kami melihat JDT menjadikan slogan “We are a pioneer, not a museum” bukanlah semata-mata cakap kosong. Penggunaan Turf-Tec Stress Detection Glasses melambangkan komitmen tinggi JDT di bawah teraju Tunku Mahkota Johor, Tunku Ismail ibni Sultan Ibrahim untuk menggapai lebih kejayaan di dalam dan luar padang.


Indonesia Masters: Aaron Chia-Wooi Yik Terlepas Peluang Mara ke Pentas Final

Pasangan beregu lelaki negara, Aaron Chia dan Soh Wooi Yik terlepas peluang untuk mara ke pentas akhir Indonesia Masters selepas tumpas di peringkat separuh akhir, hari ini.

Beregu yang menduduki tangga ke-7 dunia ini tumpas kepada beregu Jepun, Takuro Hoki dan Yugo Kobayashi dalam tiga set permainan yang sengit dengan skor 18-21, 21-19 dan 17-21.

Perlawanan antara kedua-dua pasangan ini berlangsung dalam tempoh 63 minit.

DAIHATSU Indonesia Masters 2021(New dates)MD – Semi final               🇯🇵Takuro HOKI🏅21 19 21 🇯🇵Yugo KOBAYASHI🏅18 21 17 🇲🇾Aaron CHIA               🇲🇾Wooi Yik SOH🕗 in 63 minutes https://t.co/xS5Gn1u6Ng

Untuk pengetahuan semua, kekalahan ini menjadikan Aaron-Wooi Yik telah tumpas sebanyak empat kali kepada beregu yang menghuni ranking ke-10 dunia ini daripada kesemua enam pertemuan secara keseluruhan.

Bagaimanapun, Aaron-Wooi Yik masih boleh tersenyum kerana meraih 7,700 mata hasil kemaraan ke peringkat separuh akhir kejohanan ini. Pungutan mata ini dijangka akan membantu beregu ini untuk memperbaiki ranking dunia dalam kemaskini yang berikutnya.

Ianya juga dijangka akan menyumbang kepada peningkatan kepada kedudukan ranking Jelajah Dunia BWF (BWF World Tour). Ini untuk memastikan mereka dapat menempatkan diri dalam kalangan lapan beregu terbaik sekaligus melayakkan mereka beraksi di kejohanan Jelajah Dunia Akhir BWF pada awal Disember kelak.

Featured Image: Badminton Photo / Badminton Association of Malaysia


Terengganu FC Keluarkan Kerusi Gaming Tersendiri – Harga Pratempahan RM450

Pasukan berpangkalan di pantai timur semenanjung tanah air, Terengganu FC menjadi kelab bola sepak profesional pertama di Malaysia hadir dengan kerusi gaming jenama tersendiri dalam senarai penawaran barangan rasmi (merchandise) kelab kepada para peminatnya.

Menerusi makluman rasmi pihak kelab, kerusi gaming edisi pertama keluaran Terengganu FC itu diberikan nama VTFC1. Ianya hadir dengan rekaan berwarna hitam dan diserikan dengan pelbagai imej kelab seperti logo, tenunan frasa “We Bleed Black White” serta “VTFC1 Black White”.

🎮🔥 VTFC1 TERENGGANU FC GAMING CHAIR

Kepada peminat #TerengganuFC yang ingin memiliki gaming chair yang ‘super selesa’ dengan rekabentuk yang sangat merecik? #VTFC1 adalah jawapannya!

— Terengganu Football Club (@FCTerengganu) May 15, 2023

Sebuah video promosi produk turut dikongsikan oleh Terengganu FC di pelbagai platfom media sosialnya dengan penampilan pemain TFC Esports, Fatin Amisa atau lebih dikenali sebagai 1CAA.

Bagi yang berminat untuk mendapatkannya, ianya boleh dibeli di platform penjualan barangan rasmi kelab Terengganu FC iaitu TFC Direct. Kerusi gaming ini diletakkan tanda harga RM499. Bagaimanapun, mereka memberikan diskaun sebanyak 10% menjadikan harganya RM450 sahaja bagi yang membuat pratempahan dalam tempoh masa 45 hari.


Pelari Pecut Azeem Fahmi Dipilih Sebagai Pembaca Ikrar Hari Kebangsaan Ke-65

Pelari pecut remaja merangkap pemegang rekod 100 meter (m) negara, Muhammad Azeem Mohd Fahmi telah dipilih sebagai pembaca ikrar utama pada sambutan Hari Kebangsaan Ke-65 yang akan dilangsungkan di Dataran Merdeka, Kuala Lumpur pada 31 Ogos kelak.

Perkara tersebut diumumkan oleh Menteri Komunikasi dan Multimedia, Tan Sri Annuar Musa dalam satu sidang media yang menyampaikan berkenaan perkembangan sambutan tersebut, hari ini.

“Mesyuarat telah bersetuju untuk melantik saudara Muhammad Azeem Bin Mohd Fahmi yang merupakan pemegang rekod acara 100 meter negara yang baru beraksi di kejohanan di Cali menjadi pembaca ikrar utama,” katanya.

Pelari berusia 18 tahun ini memecahkan rekod 100m kebangsaan apabila mencatatkan masa larian sepantas 10.09 saat (s) ketika beraksi di pusingan pertama di Kejohanan Olahraga Dunia Bawah 20 Tahun (B-20) di Cali, Colombia.

Catatan masa itu mengatasi rekod yang dilakukan oleh Khairul Hafiz Jantan sebelum ini iaitu 10.17s.

Tambah Annuar lagi, perarakan Hari Kebangsaan yang bertemakan “Keluarga Malaysia Teguh Bersama” pada kali ini akan turut menampilkan jaguh-jaguh sukan negara yang memenangi pingat emas di temasya Sukan Komanwel, baru-baru ini.

“Perarakan pada kali ini juga melibatkan tokoh-tokoh wira dan wirawati sukan negara termasuklah pemenang-pemenang pingat emas temasya Sukan Komanwel Birmingham 2022,” tambahnya lagi.

Antara pemenang pingat emas di temasya berkenaan ialah Mohammad Aniq Kasdan, Muhammad Aznil Bidin, Bonnie Bunyau Gustin, Ng Joe Ee, Pearly Tan, Thinaah Muralitharan serta ahli pasukan campuran badminton negara.

Sebagai rekod, sambutan Hari Kebangsaan kali ini juga menyaksikan ianya kembali disambut di Dataran Merdeka, Kuala Lumpur buat kali pertama selepas tahun 2017. Sambutan seterusnya pada tahun 2018, 2019, 2020 dan 2021 diadakan di Dataran Pahlawan, Putrajaya.

Featured Image: Instagram Azeem Fahmi


Saya Sedang Menilai Pemain Saya Untuk Bentuk Pasukan Lebih Baik – Nafuzi

Pengendali Kedah Darul Aman (Kedah) FC, Nafuzi Zain jadikan perlawanan menentang Johor Darul Ta’zim (JDT) sebagai platform untuk menilai pemain dalam usahanya membentuk pasukan yang lebih kuat.

Jelas Nafuzi, para pemain sedang dinilai dari segi keberanian dan kemampuan mereka untuk bermain di bawah tekanan menentang pasukan yang lebih berkualiti seperti JDT.

“Kita boleh nampak bagaimana player (pemain) bermain dengan team (pasukan) yang baik, level (tahap) tinggi seperti JDT dan di situ kita boleh nampak karekter player (pemain) yang sebenarnya, berani atau tidak berani.”

“Seorang pemain yang bagus itu boleh bermain dengan bagus di bawah tekanan. Kalau player (pemain) tidak boleh bermain di bawah tekanan, susah untuk kita jadi team (pasukan) yang bagus.”, ujar Nafuzi dalam sidang media selepas perlawanan menentang JDT.

FT |  JDT FC 6 – 0 KDA FC

⚽ 23' Fernando Forestieri (JDT)⚽ 47' Feroz Baharudin (JDT)⚽ 50' Oscar Arribas (JDT)⚽ 52' (P) Bergson (JDT)⚽ 76' Arif Aiman (JDT)⚽ 86' Leandro Velazquez (JDT) pic.twitter.com/YnjnEloM9j

— KEDAH DARUL AMAN FC (@kda_fc) April 9, 2023

Pengendali berusia 44 tahun itu juga tidak mahu membandingkan rekod lampau bersama Terengganu yang berjaya menang sekali menentang JDT di Stadium Sultan Ibrahim (SSI) memandangkan Kedah pasukannya yang baharu dan sedang dalam pembentukan.

Beraksi di SSI, Kedah menjadi mangsa terbaru JDT dibenam dengan jaringan besar. Skuad berjulukan Sang Kenari tumpas dengan enam gol tanpa balas menerusi jaringan Fernando Forestieri, Feroz Baharudin, Oscar Arribas, Bergson, Arif Aiman dan Leandro Velazquez.

Kekalahan ini menyaksikan skuad kendalian Nafuzi dipintas Selangor FC di tangga kedua liga. Skuad Red Giants memintas Kedah selepas mencatatkan kemenangan ke atas Kelantan FC kendalian Frank Bernhardt yang dilantik semalam.

Featured Image: Kedah Darul Aman FC


Norizam Letak Sasaran ‘Top 10’ Liga Super Buat Kelantan FC

Pemilik Kelantan FC, Norizam Tukiman hanya meletakkan sasaran buat pasukannya yang kini dibimbing oleh ketua jurulatih dari Korea, Choi Moon-sik untuk berada dalam kalangan 10 pasukan teratas dalam saingan Liga Super 2023.

Bagaimanapun, Norizam yang juga merupakan ahli perniagaan dan pelaburan mengharapkan pasukannya yang berjulukan The Red Warriors (TRW) dapat memberikan kejutan dalam saingan musim ini walaupun tidak meletakkan sasaran yang tinggi.

Perkara itu dikongsikan oleh Norizam dalam sidang media Majlis Menandatangani MOU Antara Kelantan FC dan pitchIN di Las Coffee Kota Warisan, Sepang pada hari ini.

“Kita harap Kelantan tahun ini main bagus, di bawah naungan Coach Choi Moon-sik (seorang) jurulatih yang berpengalaman, harapnya kita dapat membawa satu perkembangan baik terhadap (permainan) bola sepak kami,”

“Walaupun kita tiada target untuk jadi juara, (atau) tiada target untuk jadi top 3, kita letak target untuk ‘top 10’ sahaja, tetapi sekurang-kurangnya kita cuba untuk buat satu kejutan, Insya-Allah.” kongsinya kepada para tetamu dan pengamal media yang hadir.

Bagi mengharungi saingan musim ini, selain membawa ketua jurulatih baharu, Kelantan turut membawa beberapa pemain baharu ke dalam skuadnya.

Sebagai rekod, kali terakhir Kelantan beraksi dalam kancah Liga Super adalah pada musim 2018 yang lalu.

Untuk makluman semua, Kelantan berhasil mendapat promosi ke saingan Liga Super secara merit dengan menamatkan saingan Liga Premier 2022 di tangga kedua walaupun penganjur, Malaysian Football League (MFL) memberikan promosi kepada semua pasukan.


Terbuka Singapura: Yew Sin-Ee Yi Singkir Juara Asia 2022

Gandingan beregu lelaki No.2 negara, Ong Yew Sin dan Teo Ee Yi berjaya mengulangi konsistensi dengan mara ke peringkat suku akhir secara berturut-turut dalam dua kejohanan yang disertai.

Pasangan negara yang menghuni ranking ketujuh dunia melakar kemaraan terbaru ke peringkat terbabit dalam saingan Terbuka Singapura 2023 dengan menumpaskan juara Kejohanan Badminton Asia 2022 dari Indonesia, Pramudya Kusumawardana dan Yeremia Erich Yoche Yacob Rambitan dalam aksi Pusingan 16, sebentar tadi.

Singapore Open 2023MD – R16          🇲🇾ONG Yew Sin🏅21 21 🇲🇾TEO Ee Yi🏅          🇮🇩Pramudya KUSUMAWARDANA17 18 🇮🇩Yeremia Erich Yoche Yacob RAMBITAN

— BWFScore (@BWFScore) June 8, 2023

Dalam pertarungan tersebut, Yew Sin-Ee Yi turut melakar kemenangan bergaya secara “straight set” dengan skor 21-17 dan 21-18 dalam tempoh masa sekitar setengah jam permainan bertempat di Stadium Tertutup Singapura.

Sebagai rekod, ini merupakan kemenangan kedua Yew Sin-Ee Yi daripada tiga pertemuan menentang Pramudya-Yeremia yang kini menghuni ranking ke-26 dunia di pentas antarabangsa.

Sementara itu, Yew Sin-Ee Yi yang mara ke suku akhir akan bertemu samada gandingan pemain senior yang terkenal dengan julukan “The Daddies” iaitu Mohammad Ahsan dan Hendra Setiawan atau beregu Korea yang menghuni ranking kesembilan dunia, Choi Sol-gyu dan Kim Won-ho.

Featured Image: Perodua Malaysia Masters 2023


Tiada Play-Off Liga Super Kerana Penyerahan Dokumentasi Juara Liga M3, PIB FC Tidak Lengkap

Tiada perlawanan play-off bagi saingan Liga Super 2023 yang melibatkan juara dan naib juara Liga M3, PIB FC dan KL Rovers FC serta dua pasukan tercorot Liga Premier musim ini.

Keputusan itu dibuat oleh badan bebas yang dilantik oleh Malaysian Football League (MFL) iaitu First Instance Body (FIB) selepas menyemak berkenaan permohonan pelesenan Kelab Liga Amatur M3 (AFL) yang berakhir pada 17 September lalu.

Pengerusi FIB, Sheikh Mohd Nasir menyatakan PIB FC salah satu daripada tujuh pasukan Liga M3 yang membuat permohonan lesen dan menunjukkan progres yang baik.

Namun begitu, mereka tidak melengkapkan kesemua kriteria kelab profesional bagi mendapatkan lesen pada tarikh akhir permohonan.

First Instance Body (FIB) memaklumkan bahawa tiada aksi play off bagi merebut dua slot Liga Super 2023 melibatkan pasukan juara dan naib juara kelab Liga M3 dengan dua pasukan terbawah Liga Premier 2022.#LigaMalaysia2023

— #LigaMalaysia2022 (@MFL_MY) September 27, 2022

Selain PIB FC, sebuah lagi kelab yang menunjukkan progres yang baik tetapi tidak melengkapkan kesemua kriteria ialah Harini FT.

Manakala baki lima pasukan lain yang turut membuat permohonan ialah BRM FC, Imigresen FC, Armed Forces FC, Kinabalu Jaguar FC dan Manjung City FC.

Dengan tiadanya perlawanan play-off ini, kesemua pasukan Liga Premier musim ini (kecuali pasukan feeder dan Skuad Projek FAM-MSN) terselamat daripada relegasi dan dapat menyertai saingan Liga Super 2023.

Untuk makluman semua, saingan Liga Super musim hadapan akan ditandingi 18 pasukan hasil gabungan 12 pasukan Liga Super dan 6 pasukan Liga Premier musim ini. Manakala saingan Liga Premier pula akan dihentikan bermula musim hadapan sehingga ke suatu tarikh yang akan diberitahu kelak.

Featured Image: PIB Football Club


Juventus Intai Kerjasama Dengam FAM – Skuad Muda Kebangsaan Berpeluang Berlatih di Turin

Kelab gergasi bola sepak Itali, Juventus dimaklumkan sedang mengintai peluang untuk menjalinkan kerjasama dua hala yang bertujuan memperkasakan lagi bola sepak terutama di peringkat akar umbi serta belia bersama badan induk bola sepak negara, Persatuan Bola Sepak Malaysia (FAM).

Hasrat kelab yang mendapat julukan ‘The Old Lady’ itu disampaikan selepas delegasi Juventus FC diwakili oleh, Pengarah Urusannya, Federico Palomba dan Pengurus Jualan Kerjasama, Kelvin Leung melakukan kunjungan hormat bertemu Presiden FAM, Datuk Haji Hamidin Haji Mohd Amin di Wisma FAM, semalam.

Menerusi perbincangan awal, pemain muda negara khususnya skuad Bawah 17 Tahun (B-17) kebangsaan akan diberi peluang untuk menjalani latihan di Akademi Juventus yang berpangkalan di Turin.

“Juventus berminat dan meninjau peluang untuk bangunkan program pertandingan bola sepak di peringkat junior.

“Kerjasama ini berpotensi membawa manfaat kepada bola sepak Malaysia.

“Dengan reputasi sebagai gergasi Itali, Juventus berhasrat berkongsi kepakaran mereka dengan Malaysia.

“Mereka juga bercadang beraksi dalam perlawanan pertunjukan di negara kita dalam tempoh di antara Disember 2022 dan Julai 2023.

“Juventus juga inginkan Malaysia membuat kunjungan balas bagi meninjau kemudahan ke ibu pejabat dan fasiliti serba lengkapnya di Turin,” kata Hamidin seperti dipetik daripada laman sosial rasmi FAM.

Tambah Hamidin, pihak Juventus juga meninjau potensi untuk membuka akademinya di negara ini.

“Pemain kanak-kanak di peringkat akar umbi berpeluang menguji kemampuan masing-masing dengan turut serta dalam saingan Akademi Piala Dunia Juventus.

“Apa yang saya lihat menerusi perbincangan awal ini, potensi jalinan kerjasama antara Juventus dan FAM mampu mendedahkan bakat tempatan kepada corak latihan sebuah kelab gergasi Eropah,” katanya lagi.


UEFA: Tiada UCL, UEL, UECL Buat Kelab-Kelab Rusia Musim 2022/23

Badan induk bagi benua eropah, Kesatuan Persatuan Bola Sepak Eropah (UEFA) telah membuat keputusan tidak membenarkan sebarang penyertaan kelab-kelab Rusia di dalam kejohanannya pada musim hadapan.

Antaranya kejohanan yang tidak dapat disertai oleh kelab-kelab Rusia adalah saingan Liga Juara-Juara (UCL), Liga Europa (UEL), Liga Konferens Europa, UCL Wanita dan Liga Remaja UEFA.

Keputusan ini dicapai susulan daripada penggantungan yang dikenakan terhadap Rusia serta kelab-kelab Rusia pada penghujung Februari lalu dengan notis sehingga diberitahu.

Baca: Peminat Bola Sepak Rusia Dah Tak Boleh Tonton EPL

Russia will not participate in this summer's UEFA Women's EURO 2022.

Portugal, the opponent defeated by Russia in the qualifying play-offs, will now participate in Group C.

Additionally, Russian teams will not participate in UEFA club competitions next season.

— UEFA (@UEFA) May 2, 2022

Baca: Idea Rusia Sertai Konfederasi Bola Sepak Asia Adalah Mengarut

Selain itu, skuad kebangsaan Rusia pula tidak akan dibenarkan mengambil bahagian dalam saingan Liga Negara-Negara UEFA 2022/23, saingan Euro Wanita 2022 serta Kelayakan Eropah Piala Dunia Wanita FIFA 2023. Tidak dilupakan Rusia juga tidak dibenarkan beraksi dalam saingan Kejuaraan Eropah Bawah 21 Tahun (B-21).

Tidak dilupakan, keputusan ini turut mengekang Rusia daripada mengambil bahagian dalam saingan futsal samada kategori lelaki mahupun wanita di pebagai kejohanan antarabangsa di bawah kelolaan UEFA.

Akhir sekali, UEFA turut mengumumkan bidaan yang dilakukan oleh badan induk bola sepak Rusia untuk menjadi tuan rumah kejohanan bola sepak Eropah, Euro 20228 atau Euro 2032 sebagai tidak layak.


Terbuka Jerman: Pearly-Thinaah Tewas ‘Straight Set’ Di Tangan Beregu Ke-43 Dunia Di Pusingan 32

Beregu wanita No.1 negara, Pearly Tan dan Thinaah Muralitharan tersingkir awal apabila tumpas pada Pusingan 32 dalam saingan Terbuka Jerman 2022, pada hari ini.

Lebih mengejutkan, Pearly-Thinaah yang berada di ranking ke-15 dunia merangkap pilihan kelapan untuk menjuarai kejohanan ini tumpas kepada Julie Macpherson dan Ciara Torrance yang menghuni di ranking ke-43 dunia.

YONEX GAINWARD German Open 2022WD – Round of 32          🇬🇧Julie MACPHERSON🏅21 21 🇬🇧Ciara TORRANCE🏅17 14 🇲🇾Pearly TAN          🇲🇾Muralitharan THINAAH🕗 in 36 minutes https://t.co/z3gD3COoT2

Bertambah perit, pasangan beregu dari Scotland itu menumpaskan Pearly-Thinaah secara ‘straight set’ dengan pungutan mata 21-17 dan 21-14 dalam tempoh masa permainan sekitar setengah jam sahaja.

Untuk rekod, ini merupakan pertemuan sulung melibatkan kedua-dua pasangan ini di peringkat antarabangsa.

Sementara itu, Julie-Ciara yang memenangi perlawanan ini meneruskan kemaraan ke Pusingan 16. Menariknya, menanti mereka di sana adalah beregu bebas (independent) dari Malaysia, Vivian Hoo dan Lim Chiew Sien.

Featured Image: Badminton Association of Malaysia


Wan Kuzri Jaring Gol & Cipta ‘Assist’ Bantu Pasukannya Menang Besar 7-1

Pemain yang akan dipanggil untuk menyertai kem latihan pusat fasa 2 skuad kebangsaan bawah 20 tahun (B-20), Wan Kuzri Wan Kamal telah membantu pasukan kolejnya, Akron Zips meraih kemenangan besar 7-1 ke atas Wright State Raiders.

Pemain tengah kelahiran Illinois, Amerika Syarikat itu menjaringkan gol ketiga buat pasukannya pada minit ke-35 setelah menerima hantaran daripada rakan sepasukan, Jason Shokalook.

Untuk rekod, gol tersebut merupakan gol pertamanya dalam kejohanan bola sepak antara kolej-kolej Amerika Syarikat.

ICYMI: @ZipsMSOC started the regular season with a bang! Seven goals vs. the Raiders, 6 different Zips getting in the scoring column. Including 2 for Sophomore Ryan Kingsford.Zips back in action Monday in East Lansing to battle the Spartans.#FindAWay 🦘 #GoZips #2ndStar pic.twitter.com/8Irc4PrqAZ

Sebelum tamat separuh masa pertama, satu sepakan percuma dari sisi padang yang diambil oleh Wan Kuzri berhasil ditanduk masuk ke dalam gol oleh rakannya, Ivan Nikolic untuk meletakkan Akron mendahulu 4-0 dengan selesa.

Akron meneruskan aksi cemerlang mereka pada babak kedua lebih-lebih lagi dengan kelebihan beraksi di tempat sendiri Stadium FirstEnergy dan berhasil menambah lagi tiga gol untuk menutup perlawanan pembukaan musim luruh dengan kemenangan bergaya 7-1.

ZIPS WIN! @ZipsMSoc opens the campaign with a 7-1 win over Wright State. Akron next visits Michigan State on Monday at 7 pm#FindAWay📅 Monday, Aug. 30⌚7 pm🆚 Michigan State📍East Lansing, Mich. pic.twitter.com/B4oCVCEVWu

Untuk perlawanan seterusnya, Wan Kuzri dan rakan-rakannya akan bertandang ke tempat lawan untuk bertemu pasukan Michigan State Spartans pada hari Isnin, 30 Ogos.

Sebagai tambahan, Wan Kuzri diperkenalkan sebagai muka baharu skuad bola sepak ini apabila menyambung pengajiannya di The University of Akron, pada awal Ogos lalu.


Basikal WX-R Azizul Bakal Dijual Pada Harga Mampu Milik

Model basikal jenis WX-R yang digunakan oleh jaguh basikal negara, Dato’ Azizulhasni Awang dan Muhammad Shah Firdaus Sahrom di temasya Sukan Olimpik bakal dijual pada harga mampu milik.

Namun yang dijual ini bukanlah 100% versi yang sama sepertimana ditunggang oleh dua Olympian ini ketika beraksi di Velodrom Izu, baru-baru ini.

Difahamkan pihak Institut Sukan Negara (ISN) sedang mengadakan rundingan untuk menghasilkan ‘jentera’ yang melalui proses pembuatan dipermudahkan (simplified) selain menggunakan bahan yang lebih murah.

Menurut Ketua Pegawai Eksekutif (CEO) ISN, Ahmad Faedzal Md. Ramli, pihaknya akan memastikan harga jualan basikal versi ‘simplified’ tersebut lebih kompetitif dan mampu milik untuk digunakan oleh pelumba yang bertanding di pentas profesional mahupun antarabangsa.

“Basikal jenis simplified ini disasarkan dijual di Asia Tenggara pada peringkat awal, kemudian seluruh dunia jika mendapat sambutan,” katanya seperti dipetik daripada Utusan Malaysia.

Untuk makluman semua, basikal yang digunakan oleh Azizul dan Shah Firdaus telah pun berada di pasaran sejak tahun lepas sebagai memenuhi syarat Kesatuan Basikal Antarabangsa (UCI).

Namun ianya diletakkan pada harga yang tinggi. Sebuah basikal WX-R tersebut dianggarkan bernilai RM300,000.

Baca: Basikal WX-R Sengaja Diletakkan Harga RM300,000 – Ini ‘Rahsia’ Dikongsikan Azizulhasni Awang

“Basikal yang digunakan Azizul telah pun berada di pasaran sejak tahun 2020 bagi memenuhi syarat UCI (Kesatuan Basikal Antarabangsa).

“Basikal yang digunakan bagi berlumba perlulah diiklankan agar memberi peluang yang adil kepada negara-negara lain untuk mendapatkannya jika perlu,” jelasnya.

Sebagai rekod, basikal ini terhasil daripada penyelidikan dan pembangunan (R&D) yang dijalankan oleh ISN bersama-sama syarikat dari United Kingdom, TOTALSIM serta Vorteq dan Wrox Bikes.